NJen mandat, kao i mandat novom Upravnom odboru i skupštinskim delegatima koje su regionalne komore izabrale još u junu, potvrdila je danas Skupština AKS. Jasmina Milutinović je učestvovala sa Gostiljcem u razgovorima sa predstavnicima Vrhovnog kasacionog suda oko pravnog stava ...\nNa današnjoj skupštini Advokatske komore Srbije (AKS) na dužnost novog predsednika Komore stupila je Jasmina Milutinović, advokat iz Čačka, koja je na toj funkciji zamenila beogradskog advokata Viktora Gostiljca.\nAdvokatica iz Čačka Jasmina Milutinović stupila je danas na dužnost predsednice Advokatske komore Srbije (AKS).AKS je u objavi na društvenoj mreži Tviter naveo da je potvrđen je mandat novim delegatima u skupštini AKS na period od 2021. do 2025. godine.\nNova predsednica Advokatske komore Srbije stupila na dužnost\nNova predsednica Advokatske komore Srbije je Jasmina Milutinović, objavila je AKS na svom tviter profilu. „Upravo je stupila na dužnost nova predsednica AKS Jasmina Milutinović, advokatica iz Čačka“, navodi se u objavi na tviteru.\n„Koliko košta stav Vrhovnog suda”, „Sto miliona evra iz džepa građana”, „Stop bankarskom teroru” – transparenti su koje su advokati juče istakli ispred zgrade Vrhovnog kasacionog suda u Nemanjinoj 9 u Beogradu.\nAdvokatska komora srbije dobila novog predsednika!\nOna će zameniti Viktora Gostiljca, kom je istekao mandat, a dosada je obavljala funkciju potpredsednika AKS . Njen mandat, kao i mandat novom Upravnom odboru i skupštinskim delegatima koje su regionalne komore izabrale još u junu, potvrdila je danas Skupština AKS.\nAdvokati i građani protiv stava VKS o sporovima protiv banaka\nAdvokati danas u štrajku, a deo njih i na ulici. Odbacuju stav Vrhovnog kasacionog suda u vezi sa troškovima obrade bankarskih kredita i tvrde da bi sprovođenje takve odluke predstavljalo pljačku građana i stavljanje suda na stranu interesa bankarskog lobija .\nSamo u Prvom osnovnom sudu u Beogradu, kao najvećem u zemlji, dnevno se zakaže oko 350 ročišta i glavnih pretresa, kojih danas nije bilo. Prema rečima portparola Bojane Stanković, po zakonu mogla su da se održe samo suđenja u kojima nije obavezno prisustvo advokata, poput onih ...\nAdvokati otkazali sva suđenja, danas štrajk upozorenja\nSva suđenja u Srbiji zakazana za petak, 24. septembar, odlažu se jer su advokati u jednodnevnom štrajku upozorenja. Takvu odluku doneo je dan ranije Upravni odbor Advokatske komore Srbije (AKS) , u znak protesta protiv pravnog stava Vrhovnog kasacionog suda u vezi sa troškovima ...\nR.S.Evropa - 24.09.2021\nAdvokatska komora Srbije odlučila je da u petak 24. septembra na jedan dan svi advokati obustave rad, nezadovoljni odlukom o troškovima obrade i osiguranja kredita. Istog dana održan je i protest, drugi put u pet dana, ispred najvišeg suda u Srbiji, Vrhovnog kasacionog suda, gde ...\nProtesni skup advokata počeo je danas u 14 sati ispred zgrade Vrhovnog kasacionog suda. Jedan deo Nemanjine ulice je blokiran kao i ulice Kneza Miloša. Prvi protest održao se u ponedeljak, takođe ispred Vrhovnog kasacionog suda, a pojedini advokati uspeli su da uđu u zgradu suda ...\nProtesni skup advokata počeo je u 14 sati ispred zgrade Vrhovnog kasacionog suda, a kako javlja reporter Nova.rs, trenutno je na skupu više stotina ljudi. Advokati su nezadovoljni preinačenom odlukom VKS kojom je bankama dozvoljeno da naplaćuju troškove za obradu kredita, a ...\nZavršen protest advokata ispred Vrhovnog kasacionog suda\nProtest advokata završio se oko 15:30 sati ispred zgrade Vrhovnog kasacionog suda u Nemanjinoj ulici, koja je u međuvremenu odblokirana za saobraćaj. Advokatska komora Srbije izjavila je da ne stoji iza protesta.\nJužne Vesti - 24.09.2021\nZbog novog stava Vrhovnog kasacionog suda u vezi troškova obrade kredita, advokati širom Srbije su u štrajku upozorenja koji je juče najavila Advokatska komora Srbije, dok odluku o jednodnevnoj obustavi nije prihvatila niška Advokatska komora iz koje kažu da je došlo sukoba ...


Kada su Rusi bili na strani Srba\nČesto se iz nekih krugova , u poslednje vreme, može čuti priča da nam Rusi nikada nisu pomagali i da je bratstvo dva naroda samo običan mit našeg malog i napaćenog naroda, koji u velikoj Rusiji vidi samo neki svoj lažni spas. Ovakve tvrdnje su veoma proizvoljne i samo pokazuju koliko se prikrivaju neke ćinjenice i što ne reći nipodaštavaju mnogi Rusi koji su puno toga dali Srbiji, a neki čak i svoj život. Ovde ćemo izneti samo neke poznatije činjenice, a bezbroj je malih slučajeva, koji ovde nisu navedeni, a koji su izraz osećaja oba naroda.\n1) Sveti Sava je o Svetoj Gori najverovatnije čuo od ruskih monaha , zahvaljujući kojima se i zamonašio. Oni su dolazili na dvor njegovog oca velikog župana Stefana Nemanje (Svetog Simeona) po milostinju. U dogovoru sa jednim od njih, a pod izgovorom da ide u lov , on je pobegao u jesen 1191.g.sa očevog dvora i obreo se u ruskom manastiru Svetog Panatelejmona na Svetoj Gori, gdeje posao iskušenik, tu je izučio rusko bogosluženje i crkvenu književnost.\n2) Čitav period turske vladavine predstavnici srpske Crkve i srpskog naroda upućuju poslanike ka ruskome caru tražeći materijalnu ili finansijsku pomoć i zastupanje kod turskog sultana radi zaštite naroda i svetinja, što su Srbi i dobijali.\nTreba reći i da se sama Rusija uvek stavljala na ctranu srpskih interesa, koje je podrazumevala kao kompatibilne sa svojim , pa je na primer prema Kučuk –Kajnerdžijskom miru potpisanom 1774. između Rusije i Turske, Rusija posle dobijenog rata dobila, između ostalog, i pravo zaštite pravoslavnog stanovništva u Turskoj.\nTreba naravno reći da ruske mogućnosti nisu uvek bile takve, da je mogla da pomogne Srbiji, ali je činjenica da je uvek sebe postavljala kao nekog, ko treba da štiti srpske interese, samo je pitanje od drugih okolnosti , na kom stepenu prioriteta su bili interesi udaljene Srbije.\n3) Do prave kulturne aktivizacije rusko-srpskih kontakata dolazi u prvoj polovini i sredinom 18. veka. Već za vreme Petra Velikog razmatrana je mogućnost da se Srbima pošalju ruski učitelji, a 1720-ih i 1730-ih Maksim Surovov i Emanuil Kozačinski stižu iz Rusije u Sremske Karlovce i tu organizuju prosvetiteljsku misiju, šireći ruske knjige među ovdašnjim Srbima. Maksim Surovov otvara Slavjansku školu, a Emanuil Kozačinski Latinsku školu. Ove škole se smatraju prekretnicama i počecima razvoja modernog školstva kod Srba.\n4) Od sredine 18. veka veliki broj Srba dobija pravo da se naseli na teritoriju Ruske carevine iz Austrije i Turske i tamo nastavi život dobijajući zemlju i posao, bez bojazni da će neko vršiti pritisak na njih da promeni veru. Hiljade Srba je otišlo u Rusiju i zasnovalo dve autonomne jedinice (teritorija današnje istočne Ukrajine) - Slavjanoserbija i Novoserbija..Ovi Srbi su imali velikog iskustva iѕ raѕnih borbi, pa je veliki deo njih ostvarijo zavidne karijere u ruskoj vojsci.\n5) U Prvom srpskom ustanku, Rusija je, kao pomoć Rumunima i Srbima, objavila rat Turskoj i poslala svoju vojsku u rat protiv Turaka na strani srpskih ustanika. Postignuti su veliki zajednički uspesi. Ruski car Aleksandar Prvi Romanov obećava Karađorđu da će, kada prođe opasnost od Napoleonovog napada na Rusiju, svim sredstvima pomoći Srbiju i obnoviti je.\nTreba reći da je u tokom Prvog srpskog ustanka bilo više isporuka oružja, od hladnog oružja, pušaka do topova iz Rusije u ustaničku Srbiju. Oružje je bilo različitog kvaliteta, ali svakako je imalo značajan udeo u borbi Srba za slobodu. Rusija je takođe i finansijski pomagala Srbiju.\nPoložaj Rusije u tom periodu bio je veoma težak, zbog Napoleonovih pohoda . Takođe i teritorijalni integritet Turske je garantovala Engleska, potpisujući 05.januara 1809. Godine, pa je Bukureštanskim mirom , Rusija imala interes da smiri situaciju sa Turskom, a je ovim mirom u osmoj tački bilo predviđena opšta amnnestija za srpske ustanike, predavanje starih utvrđenja u Turske ruke i obaveza porte da daruje Srbima unutrašnju upravu. Sve ovo srpski ustanici nisu prihvatili, pa je došlo do gušenja prvofg srpskog ustanka\nVećina ustaničkih starešina, na čelu sa Karađorđem, napustila je Srbiju, obraćajući se u tim trenucima za pomoć i zaštitu ruskom caru i najzad naseljavajući se u ruskoj pokrajini Besarabiji.\nSlučaj Prvog srpskog ustanka upravo slikovito pokazuje svu laž u tezi kako Rusija nikada nije pomagala Srbiju, koja se podmeće upravo od lažnih prijatelja Srbije. Ovde se pokušaj sklapanja mira velike Rusije sa Turskom u trenutku velikih turbulencija na velikoj pozornici dovodi u pitanje , jer navodno nije dovoljno zaštitila Srbiju. Naravno istina nikako nije takva, jer je upravo Rusija i ovde kao jedina od velikih sila, bila ta koja je stala na stranu Srbije , a srpska očekivanja koja su bila verovatno mnogo veća, nisu odgovarala stvarnoj snazi na terenu.\n6) U drugom srpskom ustanku Rusija nije učestvovala svojom vojskom kao pomoć srpskim ustanicima, ali nije ni bilo potrebno, jer je posle ovog ustanka pitanje Srbije rešavano više diplomatskim putevima. Zastupanjem Rusije i usled turskog straha od ruske vojne intervencije, Srbi su dobili autonomiju od koje se posle krenulo ka stvaranju savremene srpske države. Pobedom ruske vojske nad Turskom i pregovorima između te dve države, Srbija dobija dva hatišerifa kojim je faktički uništena realna turska vlast u Srbiji.\n7) Treba reći da je u stvaranju srpske države, u njenom međunarodnom priznanju u 19. Veku udeo Rusije bio nemerljiv na političkom planu. Mada kasniji period pre berlinskog kongresa , dolazi do određenih razmomimoilođženja sa Rusijom, jer Obrenovići otvoreno staju na stranu tada jake Austro-Ugarske. Ovde se treba samo zapitati šta misli o tadašnjem ponašanju Srbije prema Rusiji jedan srbofil iz Rusije. A takvih će slučajeva u kasnijoj istoriji od strane Srbije bilo još, a možda ih ima i sad.\nU ovom periodu mnogi ruski umetnici stvaraju dela čiji su junaci Srbi, koji se uvek prikazani u pozitivnom svetlu. Od umetnika treba pomenuti Puškina, LJermontova, Dostojevskog, Leskova i još mnoge druge, koji su o Srbima pisali i širili svest o ovom narodu među Rusima\n8) U vreme srpsko-turskih ratova (1876-78) veliki broj Rusa je učestvovao na strani Srbije. Poznat je slučaj pukovnika Rajevskog, čiji je život poslužio velikom ruskom piscu Tolstoju da njegov život prikaže u liku grofa Vronjskog u čuvenom romanu Ana Karenjina. Pukovnik Rajevski je poginuo u borbi sa Turcima u Gornjem Adrovcu kod Aleksinca, gde je podignuta i crkva.\n9) PRVI SVETSKI RAT - Prvi svetski rat je najočitiji primer ruske ljubavi za Srbe i Srbiju. Naime, u periodu kada je za Rusiju bilo najnepovoljnije, usled ekonomske i, pre svega, vojne slabosti, ali i unutrašnjih nerešenih problema, ona objavljuje rat dvema tadašnjim supersilama - Nemačkoj i Austrougarskoj, IZ JEDNOG JEDINOG RAZLOGA - ŽELJI DA SPREČI AUSTROUGARSKO I NEMAČKO UNIŠTENJE SLABAŠNE SRBIJE, koja je, višestruko vojno i ekonomski oslabljena, budući da je tek izašla iz dva velika rata protiv Turske i Bugarske od kojih se nije uspela ni malo oporaviti. RUSIJA JE, PRITEKAVŠI U POMOĆ SRBIMA, IZGUBILA, OSIM DVA - TRI MILIONA VOJNIKA POGINULIH U RATNIM SUKOBIMA, JOŠ I SVOJU SOPSTVENU CAREVINU I CARSKU PORODICU, jer su boljševici, iskoristivši situaciju i slabost države, napravili državni prevrat, ukinuli Carevinu i masakrirali carsku porodicu. Ostaće zabeležene reči ruskog cara Nikolaja Drugog Romanova, izrečene tokom zdravice pred predstavnicima evropskih država nekoliko nedelja pred početak Prvog svetskog rata: "PODIŽEM OVU ČAŠU U ČAST SRBIJE, JEDINOM SAVEZNIKU I PRIJATELJU RUSIJE U EVROPI!" Predstavnici zapada ovim su bili zaprepašćeni.\n10) Drugi svetski rat - Pobeda oslobodilačke vojske Srbije i Jugoslavije definitivno je završena ulaskom Crvene armije u istočne i severne delove Jugoslavije krajem 1944. godine. Ruska vojska izgubila je nekoliko hiljada svojih vojnika na teritoriji Jugoslavije.\n11) U vremenu velikih poplava 2014. Nezaboravno je učešće ruskih spasioca, koji su spasili veliki broj građana na teritoriji najugroženijih područja\n12) U današnje vreme jedino se Rusija zalaže za Srbiju i njen ekonomsko - vojni prosperitet i celovitost njene teritorije. Jedina je svetska sila koja se zdušno zalaže za povratak teritorije Kosova i Metohije Srbiji. Čak nekada dobijamo utisak da i više od nas samih.


Kon: Nemojte dolaziti po treću dozu vakcine\nVesti Autor:nova.rs, Nova S25. maj. 202110:27 > 13:3113 komentara\nČlan Kriznog štaba i epidemiolog Predrag Kon izjavio je za Nova S da će u drugoj polovini juna situacija sa koronavirusom biti stabilna i bezbedna.\nNa pitanje šta to znači, da li očekuje da do tada ne bude više novozaraženih epidemilog odgovara:\n„Teško je verovati da neće biti novozaraženih u periodu koji je pred nama. Ali kada padne nivo aktivnosti virusa da se registruje oko jedan na 100.000, eventualno dva u većim mestima, onda se zaista govori o niskoj aktivnosti i jednoj stabilnoj situaciji“, kaže Kon.\nŠekler: Nema mesta radovanju jer dnevno deset ljudi umre od koronavirusa\n25. maj. 2021 6\nTiodorović: Ukidanje mera 21. juna ako dostignemo 60 odsto imunizovanih građana\n25. maj. 2021 9\nZelić: Među vakcinisanima samo 940 slučajeva neželjenih reakcija, šest ozbiljnih\nObjašnjava da virus kovid 19 do sada nismo imali, zbog čega sada treba odrediti da li će taj virus trajno ostati i kolika je njegova aktivnost u kojoj je većina bezbedna.\n„To direktno zavisi od toga koliko ljudi imamo imunih koji ne mogu da ispolje bolest. Virus će svakako biti u cirkulaciji sve dok ne utvrdimo da ga nema, što možemo da utvrdimo samo ako ga neprekidno tražimo“, objašnjava epidemiolog.\nEpidemiolog Branislav Tiodorović je rekao da je potrebno da se vakciniše između 60 i 70 odsto ukupnog stanovništva da bismo bili bezbedni. Na pitanje kada ćemo dostići taj broj Kon kaže:\n„Procenat onih koji su imuni direktno zavisi od toga koliko je bolest zarazna, koliko u situaciji kada svi koji su u kontaktu bili mogu da se zaraze. U ovoj bolesti uglavnom se pominje brojka 3. Zato ne treba to porediti sa morbilima ili difterijom gde je taj broj između 15 i 17, pa je potreban obuhvat 95 odsto. Profesor Tiodorović je potpuno u pravu, nama je dovoljno 60 do 70 odsto kolektivnog imuniteta i mi se nalazimo u trci da dostignemo taj obuhvat“, kaže Kon i objašnjava šta to znači:\n„To znači da imamo toliki procenat imunih ljudi, što podrazumeva da svi oni koji su vakcinisani i posle druge doze je prošlo još dve nedlje. Mi se sada nalazimo na 40 odsto u Beogradu onih koji su primili dve doze, u Srbiji je to niže, jedva je prošlo 30 procenata“, kaže Kon.\n„Nismo tako blizu, treba nam još vremena da dostignemo cilj koji je uspostavio Institut za javno zdravlje Srbije i Nacionalni komitet za imunizaciju, računajući i na taj procenat koji su prirodno imuni zbog preležane bolesti. Videćemo kada će to biti“, rekao je Kon za Nova S.\nStudija koju sprovodi tim iz Instituta za medicinska istraživanja u Beogradu pokazuje da 20 odsto revakcinisanih „Sinofarm“ vakcinom nemaju antitela. Na pitanje da li sa trenutnog broja vakcinisanih, za koje mi računamo da doprinose kolektivnom imunitetu, treba oduzeti ovih 20 odsto, pošto oni nemaju antitela epidemilog kaže:\n„Ljudi koji su primili vakcinu su zaštićeni u određenom stepenu bez obzira na antitela. Stidije efikasnosti i studije efektivnosti nisu iste. Kod studija efektivnosti se procenjuje koliko je sama vakcina uticala na pojavu zarazne bolesti u određenom periodu. Meri se broj onih koji su bez vakcine oboleli i oni koji su sa vakcinom oboleli“, objašnjava i dodaje da je na taj način utvrđeno da ova vakcina ima veću efektivnost nego efikasnost.\nNa pitanje da li bi trebalo koristiti i treću dozu Sinofam vakcine kaže da ona trenutno ne može da se dobije u Srbiji jer nisu završena istraživanja.\n„Mi znamo da će vrlo verovatno biti potrebna i treća doza vakcine i to za proizvođače, ali će biti vremenski razmaci različiti. Počela su istraživanja. Potrebno je utvrditi da li je to neophodno za sve ili samo za neke kategorije, vezano za hronične bolesti ili životne dobi. Poznato je da u starijoj dobi postoji slabija imuna reakcija pa se tu može očekivati“, objašnjava i dodaje:\n„Građani vide da nemaju antitela i onda dolaze na punktove po treću dozu vakcine. Nemojte dolaziti po treću dozu, ne možete je primiti.“\nKon je takođe rekao da je preporuka da se žene koje planiraju trudnoću vakcinišu.


Kragujevac - Rekonstrukcija tržnice u Kragujevcu – novi rok, nova cena, novi problemi - Vesti iz Kragujevca i Šumadije - Pressek.rs\nRekonstrukcija tržnice u Kragujevcu – novi rok, nova cena, novi problemi\nKragujevac Utorak, 20. jul 2021.\nRekonstrukcija tržnice u Kragujecu trebalo je da bude završena krajem prošle godine. Ako je suditi po saopštenju JKP „Šumadija“ investitor je dobio novi rok za završetak radova, izmenom ugovora uvećana je i cena, a tokom radova uočen je i novi problem vezan za fasadu.\n- Kako planirani radovi na rekonstrukciji postojećeg objekta centralne pijace sa izgradnjom podzemne garaže i nove nadstrešnice nisu završeni u Ugovorom predviđenom roku, Naručilac radova je doneo Odluku o izmeni ugovora u delu izvođenja dodatnih radova, a koji nisu bili predmet prvobitnog Ugovora i koji su postali neophodni, navodi se u saopštenju JKP „Šumadija“.\nRekonstrukcija najstarije pijace na teritoriji grada Kragujevca, zelene pijace „Centar“ započela je 22. maja i trebalo je da bude završena u decembru 2020. godine.\n- Rok za izvođenje radova produžava se za novih 125 radnih dana počev od 13. jula 2021. godine, saopštilo je JKP „Šumadija“, dodajući da je cena radova izmenom ugovora povećana na 333.836.300,51 dinara bez PDV-a.\nDa podsetimo, prema prvobitnom ugovoru cena radova bez PDV-a iznosila je 293 miliona dinara.\nRadove na rekonstrukciji pijace usporilo je obrušavanje dela zida u julu prošle godine. U međuvremenu je, pak konstatovan još jedan problem.\n- Zavod za zaštitu spomenika kulture Kragujevca sa konzevatorskim nadzorom na osnovu situacije na terenu, doneo je Zaključak kojim je konstatovano da projektnom dokumentacijom nisu u dovoljnoj meri obuhvaćeni radovi na sanaciji fasade matičnog objekta. Imajući u vidu stanje fasade i obim predviđenih radova konstatovano je da su radovi na fasadi izostavljeni, odnosno predviđeni su bili samo radovi na skidanju slojeva stare boje i bojenje akrilnim bojama sa delimičnim gletovanjem fasade. Tokom rekonstrukcije utvrđeno je da je stanje fasadnih površina takvo da je potrebna ozbiljna sanacija fasadnog sistema, saopšteno je iz JKP „Šumadija“.\nSanacija fasade podrazumeva „obijanje svih oštećenih površina sa čišćenjem do zdrave zidne podloge, pripremu tih površina i malterisanje kvalitetnim malterima na bazi kreča bez upotrebe cementa, retuširanje fasadne plastike, odnosno izrada i ugradnja odlivaka fasadne plastike, skidanje stare boje i završno bojenje silikonskim bojama u dva tona, kao i izrada veštačkog kamena u svemu po ugledu na autentično“.\nČinjenica da dodatni radovi na fasadi nisu bili predviđeni uzeta je, inače, za razlog za produžetak ugovora.\nZelena pijaca „Centar” sagrađena je davne 1929. godine, pod zaštitom je države i zauzima najreprezentativniji deo Miloševog venca. Kako je ranije najavljeno iz JKP „Šumadije“ rekonstrukcijom će pijaca zadržati prvobitni izgled, ali će imati i nove sadržaje koji će odgovarati samom objektu.\nPored rekonstrukcije matične zgrade i uređenja platoa, biće izgrađena podzemna garaža sa 53 parking mesta i nadstrešnice sa izdvojenim mlečnim paviljonima.\ntekst i foto:M.O.\n# JKP Šumadija # Kragujevac # Pijac # vesti kragujevac\n· Utorak, 20. jul 2021. Kuda će proći saobraćajnica Kragujevac - Mrčajevci\n· Sreda, 21. jul 2021. U Kragujevcu još 7 osoba zaraženo koronom


Rusija i Kina uložile veto na sankcije Siriji - Sputnjik Srbija\n18:16 28.02.2017 (osveženo 18:43 28.02.2017) Preuzmite kraći link\nRusija i Kina blokirale su u Savetu bezbednosti UN rezoluciju kojom bi se Siriji uvele dodatne sankcije zbog korišćenja hemijskog naoružanja.\nAutori rezolucije su bili Francuska i Velika Britanija, a potom su ih podržale i SAD.\nDokument je podrazumevao uvođenje sankcija predstavnicima sirijskih vlasti, kompanijama i organizacijama koje su navodno bile umešane u korišćenje hemijskog naoružanja tokom 2014. i 2015. godine.\nAmbasadorka SAD pri Savetu bezbednosti Niki Hejli je tim povodom izjavila da Rusija jednostavno ne želi da kritikuje režim sirijskog predsednika Bašara el Asada.\nRusija i Kina, koje su takođe stalne članice Saveta bezbednosti, uložile su veto, dok je Rusiji to sedmi put da ulaže veto od početka konflikta u Siriji.\nPrethodno je ruski predsednik Vladimir Putin rekao da su sankcije Siriji zbog korišćenja hemijskog naoružanja neumesne, jer to ne bi doprinelo pregovorima i narušilo bi poverenje celokupnog procesa političkog rešavanja krize.\nSavet bezbednosti, veto, UN, sankcije, Sirija, Kina, Rusija


RTS :: Stefanović: Lideri SzS ne odlučuju koga će zvati tužilaštvo\nPolitika Stefanović: Lideri SzS ne odlučuju koga će zvati tužilaštvo\nponedeljak, 24. jun 2019, 16:05 -> 17:43\nČlan Predsedništva Srpske napredne stranke i ministar policije Nebojša Stefanović ocenio je danas da je skandalozno da lideri Saveza za Srbiju odlučuju koga će tužilaštvo zvati na razgovor.\nNebojša Stefanović je rekao da je skandalozno što poplave u Beogradu, posle obilnih padavina, na bilo koji način komentarišu ljudu iz SzS koji, kako kaže, nisu uložili nijedan dinar u kanalizacione stanice, navodi se u pisanoj izjavi Stefanovića.\nStefanović je rekao da je "za razliku od njihove nebrige" u proteklih pet godina za to odvojeno 422 miliona dinara, istakao je Stefanović.\n"Drže pridike oni koji se nisu ni potrudili da, tokom svoje vlasti, izgrade neki nasip, efikasniji sistem za prečišćavanje vode, koji nisu makar neki kilometar kanalizacione ili vodovodne mreže izradili u naseljima čija imena nisu ni znali, a kamoli da su ih nekad obišli. Umesto toga ugrađivali su preskupe kontejnere", naglasio je Stefanović.\nStefanović je naveo da je "njihove katrastrofalne poteze, kada je reč u kosovskoj politici, teško je i pobrojati" i pomenuo postavljanja granica na Jarinju i Brnjaku, izmeštanja pregovora iz Ujedinjenih nacija pod okrilje Evropske unije, do pitanja Međunarodnom sudu pravde koje je pokrenulo talas novih priznanja.\n"Đilas, Jeremić, Tadić, Obradović ne mogu da shvate da postoji neko, poput Aleksandra Vučića, koji se bori isključivo za narod, za razliku od lidera SzS koje zanima samo novac građana i matematička formula najbržeg prebacivanja tih para u njihove novčanike", zaključio je Stefanović.\n(utorak, 25. jun 2019, 08:20) - anonymous [neregistrovani]\n(ponedeljak, 24. jun 2019, 22:19) - Miki [neregistrovani]\n(ponedeljak, 24. jun 2019, 22:09) - anonymous [neregistrovani]\n(ponedeljak, 24. jun 2019, 21:24) - anonymous [neregistrovani]\n(ponedeljak, 24. jun 2019, 20:35) - anonymous [neregistrovani]\n(ponedeljak, 24. jun 2019, 20:16) - Маја [neregistrovani]\n(ponedeljak, 24. jun 2019, 19:37) - Zaks [neregistrovani]\n(ponedeljak, 24. jun 2019, 19:26) - cane [neregistrovani]\n(ponedeljak, 24. jun 2019, 19:20) - MilijanaLakić [neregistrovani]\n(ponedeljak, 24. jun 2019, 19:03) - Milan [neregistrovani]


OV Travnik o slučaju ''Gimnazija“: Poštujemo odluke sudova i tražimo od viših nivoa vlasti rješenje - Travnik-grad.info\nOV Travnik o slučaju ”Gimnazija“: Poštujemo odluke sudova i tražimo od viših nivoa vlasti rješenje\nOpćinsko vijeće (OV) Travnik danas je jednoglasno na vanrednoj sjednici usvojilo zaključke prema kojima podržavaju rad pravosudnih institucija. Zahtijevaju od osnivača Mješovite srednje škole (MSŠ) Travnik da postigne dogovor s Vrhbosanskom nadbiskupijom te da se iznađe rješenje za nesmetan početak nove školske godine na način da MSŠ Travnik i dalje koristi prostore zgrade Gimnazije, ali i da se ispoštuje sudska odluka, piše Dnevni avaz.\n– Tražimo od svih mjerodavnih institucija, Vlade FBiH, Vlade SBK i resornih ministarstava, posebno onih koja su se obavezala da će to učiniti, da hitno iznađu sredstva i dogovore daljnju dinamiku osiguranja sredstava za nastavak izgradnje zgrade srednje škole – jedan je od zaključaka OV Travnik.\nZbog slučaja ”Gimnazija“, predsjedavajući Skupštine SBK Josip Kvasina sazvao je za 6. avgust vanrednu sjednicu Skupštine SBK na kojoj će se raspravljati o rješavanju pitanja statusa MSŠ Travnik u Travniku.\nNezvanično, i politika i zainteresirane strane došle su do rješenja kojima će biti ispoštovane brojne presude, ali i osigurano normalno odvijanje nastavnog procesa u Mješovitoj srednjoj školi Travnik.\nPrema onome što se može čuti, MSŠ Travnik bi ostao u prostorima Gimnazije koji bi bili vraćeni vlasniku, a zauzvrat bi se plaćala kirija.\n← Danas vanredna sjednica OV Travnik posvećena „slučaju Gimnazija“\nPotpisani ugovori sa korisnicima sredstava fonda za podršku samozapošljavanju →\nPočela sa radom JU za predškolski odgoj i obrazovanje obdanište “Travnik”\n21. Marta 2019. travnik-grad


O nama – Nacionalna akademija\nDobrodošli u Nacionalnu Akademiju za Upravljanje Ljudima!\nNacionalna akademija je mesto sastajanja nauke i prakse, teoretičara i praktičara posvećenih otkrivanju i deljenju najnovijeg i najsavremenijeg znanja o upravljanju ljudima i radnim odnosima uopšte.\nNajnovije generacije, milenijalci, zetovci, ubrzane tehnološke tranzicije, digitalna transformacija, veštačka inteligencija, pitanja ravnopravnosti, inkluzije i svega ostalog poput bezbednosti i zdravja na radu, redefinišu način poslovanja organizacija. Uspešni odgovori na ove izazove zahtevaju od stučnjaka iz menadžemnta ljudima da promene način razmišljanja, svoje pristupe i stavove prema ljudima, kontinuirano razvijanje veština i stalno ažuriranje u skladu sa trendovima poslovanja, tehnologiji i radnoj snazi.\nNacionalna akademija je osnovana i dizajnirana na način kako bi menadžerima pružila neophodno znanje i alate za uspešan razvoj i podršku tokom čitave karijere.\nProfesionalni predavači i treneri\nNajbolje sticanje prakse kroz učenje\nProfesionalni predavači i treneri su naš primarni standard kako bi omogućili polaznicima neophodno znanje i praksu za ostvarenje najviših ciljeva u menadžmentu ljudi.\nNajbolji program iz\nNacionalna akademija obezbeđuje programe kojima se pokrivaju najvažnija pitanja iz radnih odnosa i upravljanja ljudima. Polaznici programa prolaze obuku i trening u timovima od 10 do 15 kolega stručnjaka iz upravljanja ljudima.\nSvaki program je dizajniran da traje onoliko koliko je potrebno kako bi polaznici bili osposobljeni za uspešan rad i napredovanje na poslu. Programi Nacionalne akademije se održavaju redovno po rasporedu i predviđenom broju polaznika.\nResursi Nacionalne Akademije\nPolaznici Nacionalne akademije za upravljanje ljudima imaju mogućnost korišćenja svih resursa isto kao članovi Komore menadžera ljudskih resursa. Polaznici Nacionalne akademije takođe, imaju pristup i podršku o najnovijim temama iz oblasti upravljanja ljudima. Pro tom pod resursima se podrazumevaju sve pogodnosti koje daje Komora za svoje PRO - Članstvo.\nBUDITE I VI DEO AKADEMIJE\nKao pojedinac ili tim\nVi i vaš tim ste dobrodošli i možete se produžiti Nacionalnoj akademiji za upravljanje ljudima i završiti programe zajedno sa drugim polaznicima. Omogućiće vam se pristup svim programima i korišćenje resursa Nacionalne akademije, kao i mreži zajednice.\nPostoje takođe i opcije koje omogućuju korisnicima korišćenje resursa Nacionalne akademije na mesečnom nivou i samim tim optimalno regulisanje troškova to jest plaćate samo ono što koristite.\nVaša organizacije može zahtevati od nacionalne akademija za upravljanje ljudima poslovno rešenje koje je optimalno samo zatu organizaciju.\nOrganizacioni programi koji su sa više opcija prilagođavanja, detaljnom analitikom i profesionalnim uslugama specifičnim samo za naručioca programa. Tim za ljudkse resurse organizacije naručioca programa zajedno prolazi program/e sa Nacionalnom akademijom i time se osigurava očekivani uspeh.\nOvo pdorazumeva i pisanje, dadavanje specifične dokumentacije za organizaciju i korišćenje svih pogodnosti od zajednice.\nUpravljanje ljudima se u ovom vremenu bez presedana pokazalo da je najvažniji, najznačajiniji deo sistema upravljanja preduzećem. U najtežem vremenu privrieđvanja za organizacije, upravljanje ljudima se pokazao kao ravnopravan poslovni partner sa nadležnostima menadžerskog tima koji rukovodi organizacijom i čuva postojeće i stvara nove vrednosti. Menadžment ljudi je veoma dinamičan, odgovoran i složen proces koji organizaciji pomaže da dođe do ljudi sa odgovarajućim sposobnostima, kvalitetima i mogućnostima, a menadžmentu da uticanjem na pojedince i grupe obezbedi ostvarivanje željenih rezultata. Proces upravljanja ljudima podrazumeva odgovarajuće mere i aktivnosti u kojima učestvuju dve strane, oni koji upravljaju, a to je menadžment preduzeća, i oni kojima se upravlja, a to su zaposleni. Pošto se upravljanje ljudima stalno menja i unapređuje, prateći stalna kretanja u oblasti privređivanja, tako se i donosi između rukovodstva i zaposlenih menja iz oblika nadređenosti i podređenosti u oblik saradnje i kreativnog rešavanja postavljenih ciljeva. Drago mi je da Nacionalna akademija za upravljanje ljudima osnovana sa primarnim ciljem da se unaprede radni odnosi i razvije shvatanje o važnosti čoveka za ostvarenje misije i vizije svake organizacije.\ndoc.dr Srećko Stamenković\nDirektor Komore menadžera ljudskih resursa Srbije\nRazvojni potencijal, obezbeđivanje bolje efektivnosti i efikasnosti za zaposlene i za menadžere ljudskih resursa je jedan od razloga zbog kojih je osnovana Nacionalna akademija za upravljanje ljudima. Pored toga, kao stručnjak za učenje i razvoj bila sam impresionirana planom, programom, traženim kvalitetom i iskustvom predavača kako bi se obezbedio maksimalan kvalitet za polaznike koje se odluče da prođu programe Nacionalne akademije. Interakcija, inovativan način sa kojim se podstiče saradnja, angažovanje i relevantni resursi doprineće da Nacionalna akademija za upravljanje ljudima bude subjekt sa velikim uticajem na razvoj ljudi, zaposlenih i organizacija ka ostvarenju svojih ciljeva.\ndirektor Studentskog kulturnog centra Niš


Unibet Kladionica – Pregled Bonus Ponude za Igrače iz Srbije\nUnibet Kladionica Recenzija 2022 - Konkurentne kvote i odlične bonus ponude\nIako smo sasvim sigurni da vam kladionica Unibet ne bi prva pala na pamet kada bi smo vas pitali da nabrojite nekoliko najvećih evropskih operatera, oni su zapravo jedna od najvećih evropskih kompanija koja se bavi sportskim klađenjem i online kazinima. Dovoljno je samo reći da vlasnici Unibet sportske kladionice i online kazina imaju još deset različitih online kockarskih sestrinskih sajtova, a razlog zašto nisu toliko popularni leži u tome što oni ne polažu previše na svoj marketing, nego se drže sa strane, te su iz tog razloga manje poznati od recimo kompanija William Hill ili 1xBet.\nmajući u vidu da je kompanija osnovana sada već davne 1997. godine, da su počeli sa online klađenjem 1999. godine i da se nalaze na tržištu već više od dvadeset godina, sa sigurnošću možemo tvrditi da imaju dovoljno iskustva u priređivanju online igara na sreću, te zbog toga su u stanju da svojim korisnicima pruže više nego kvalitetnu i raznovrsnu uslugu. Procenjuje se da ovaj brend ima blizu 14 miliona registrovanih korisnika u preko 100 zemalja širom sveta.\nPrilikom sastavljanja ove recenzije uzeli smo u obzir sve relevantne podatke vezano za Unibet sportsku kladionicu i uvideli da se radi o jednom vrlo kvalitetnom brendu koji je čak dva puta dobijao nagradu za najboljeg evropskog operatera u kategoriji sportskih kladionica.\nVelika raznolikost tržišta klađenja\nUnibet daje bonuse do 100%\nVizuelni identitet i lakoća korišćenja\nUnibet bonusi i promocije\nSportova za Klađenje u Ponudi\nAplikacija za Mobilno Klađenje\nJednostavan, a pritom funkcionalan sajt\nUkoliko volite da sajt vaše sportske kladionice bude jednostavan, a pritom vrlo funkcionalan, onda je sajt Unibet pravi izbor za vas. Layout je ugodan za oči, preovlađuje zelena boja, koja se pokazala kao vrlo kvalitetno rešenje, pogotovo imajući u vidu recimo kompaniju bet365, Čim učitate početnu stranicu (https://www.unibet.com), videćete na gornjoj liniji opcije da izaberete da li želite da pristupite delu za sportsko klađenje, online kazinu, uživo kazinu, bingu, virtuelnim igrama ili promocijama, te kada uđete na deo za sportsko klađenje, očekuje vas poznati i popularni layout koji koristi 95% sportskih kladionica u svetu danas.\nSa leve strane nalazi se izbor sportova koje možete igrati, a klikom na svaki sport pojedinačno otvara se na centralnom delu ekrana izbor država i liga koje su trenutno u ponudi. Klikom na svaku pojedinačnu državu (ili ligu), dobijate detaljan prikaz utakmica sa glavnim Unibet kvotama i marketima za sportsko klađenje. Dakle, kao što možete i sami videti, layout za sportsko klađenje je klasičan, bez nekih preteranih novina, što je u stvari i dobro, pošto sistem koji funkcioniše, ne treba menjati.\nOd dodatnih funkcija koje vas očekuju na ovom odličnom i funkcionalnom sajtu izdvajamo mogućnost da izaberete neki od ponuđenih jezika, pošto je veb stranica prevedena na tačno 19 jezika. Srpski jezik nema u ponudi, ali ima hrvatski, što je dovoljno dobro za one igrače koji se ne snalaze sa engleskim najbolje. Osim jezika igrači mogu birati sa kojim tipom kvota žele da igraju, kao i da izaberu svoju vremensku zonu, a kao posebno interesantnu funkciju moramo napomenuti da je kladionica Unibet deo PS-EDS (Player Security Early Detection System) sistema, koji služi da se rano detektuju problematična ponašanja kod igrača, a koja ponašanja bi mogla da dovedu do bolesti zavisnosti od klađenja.\nOsim ovog sistema, kompanija sarađuje sa još nekoliko nezavisnih organizacija, koje redovno prate rad i ponašanje kladionice Unibet prema svojim korisnicima. Generalno, što se tiče samog dizajna i funkcionalnosti, možemo reći da ova kompanija dobija najviše ocene.\nJednostavan i precizan proces registracije\nUkoliko poželite da se registrujete u kladionici Unibet, očekuje vas četvorostepeni proces registracije, koji samo na prvi pogled može delovati komplikovano. Kada pritisnete dugme register, automatski vam se otvara registracioni formular sa prvim korakom u kom je potrebno izabrati zemlju iz koje dolazite (ukoliko nema vaše države prebivališta na listi, onda samo odaberete jezik na kom želite sajt da bude), zatim dobijate obaveštenje o bonusu koji vas očekuje nakon prvog depozita, unosite ime i prezime, kao i validnu e-mail adresu, birate dan, mesec i godinu rođenja, kao i pol.\nNakon toga prelazite na drugi korak koji se sastoji od unošenja adrese stanovanja, poštanskog broja i grada, kao i države (ovaj put ima Srbija), te unosa broja mobilnog telefona. Na kraju ovog koraka potrebno je izabrati valutu kojom preferirate da igrate, a u opticaju imate čak 19 valuta. Na trećem koraku potrebno je izabrati šifru koju želite da koristitie, kao i da popunite odgovor na sigurnosno pitanje, što je odlična dodatna funkcija, koja pokazuje da ovaj brend brine o sigurnosti svojih klijenata.\nNa poslednjem koraku potrebno je odlučiti da li prihvatate bonus dobrodošlice sa svim svojim pravilima, da li želite da primate promotivne poruke od strane kompanije i da potvrdite da imate preko 18 godina. Kada završite ova četiri koraka, dobićete e-mail sa linkom putem koga je potrebno verifikovati svoj nalog i to je to, postali ste registrovani korisnik kladionice Unibet.\nMnoštvo licenci garantuje legalnost kompaniji\nSvoju ozbiljnost i profesionalnost kladionica Unibet pokazuje i u segmentu legalnosti i licenci. Ova kompanija ima četiri glavne licence i nekoliko lokalnih licenci, a koje ćemo sada sve nabrojati. Prva i najvažnija licenca koju poseduju je i najkvalitetnija licenca koju jedna sportska kladionica može imati, United Kingdom Gambling Commission (UGKC).\nOsim ove, Unibet poseduje još i licence države Malta (MGA), licencu države Gibraltar, kao i licencu okruga Alderney. Uz ove četiri poznate licence, brend poseduje nekoliko lokalnih licenci, kao što su licence država Austrije, Belgije, Danske, Estonije, Nemačke, Danske i Rumunije. Kao što možete i sami videti, menadžment kompanije ne sedi skrštenih ruku, nego se trudi da svoje poslovanje učini legalnim i legitimnim.\nPored licenci za sportsko klađenje, ovaj operator sarađuje sa velikim brojem nezavisnih tela, koja vrše nadzor i prate rad ovog sajta, te se na taj način trude da omoguće igračima fer i korektan tretman. Neka od tih tela su na primer, Global Gambling Guidance Group (G4), EGBA, ESSA, RGA, Gambling Therapy, GameCare, eCOGRA, Carbon Footprint Standard i Protect Integrity. Nakon svega ovog napisanog, sasvim je jasno da je malo kompanija u svetu koje se toliko brinu o zakonskoj regulativi i svojim korisnicima, kako to čini kladionica Unibet.\nBonus dobrodošlice bi trebao biti bolji\nKao i svaka respektabilna kompanija u industriji, tako i Unibet daje svojim novim korisnicima odmah pri registrovanju sasvim solidan Unibet bonus dobrodošlice. Ovaj bonus dobrodošlice se ogleda u tome da nakon prve opklade, koja bude izgubljena imate pravo na povrat tog novca (maksimalno do 25 eura). Jedini uslov koji morate da ispunite sa ovim bonus novcem je da isti odigrate tri puta (3 puta 25 eura u opkladama) sa kvotom ne manjom od 1.40 i u roku od 35 dana.\nJoš jedno pravilo je da se ne mogu kombinovati opklade pre početka utakmica sa uživo opkladama. Ono što je mana ovog bonusa je činjenica da se bonus odnosti samo i isključivo na prvu opkladu koju postavite na sajtu, te ukoliko vaša prva opklada bude dobitna, nemate više pravo na ovaj bonus.\nOsim ovog Unibet bonusa dobrodošlice, kompanija svojim korisnicima daje nekoliko vrlo zanimljivih promocija u sekciji sportske kladionice. Tako ukoliko odigrate kombinovani tiket sa minimum četiri utakmice, ulogom od minimum 10 eura i kvotom ne manjom od 5.00, možete učestvovati u promociji pod nazivom 4+ TEAM ACC INSURANCE, gde ako promašite jednu selekciju na tiketu sledećeg ponedeljka dobijate besplatnu opkladu u maksimalnom iznosu od 10 eura. Osim te promocije, postoji i povremene promocije gde korisnici kladionice Unibet dobiju bonus u vidu besplatne opklade u visini od 5 eura, što je vrlo slična promocija koju ima i kompanija bet365.\nKao što možete videti i sami, bonusi Unibet kladionice nisu preterano visoki, ali su zato vrlo realni i omogućavaju igračima da povremeno zarade nešto putem bonusa i promocija. Smatramo da su takvi vidovi bonusa, mnogo bolji od onih na prvi pogled veoma lukrativnih, koji imaju naprosto neostvariva pravila i uslove korišćenja.\nPonuda marketa je spartanska, ali vrlo kvalitetna\nŠto se tiče ponuđenih marketa za sportsko klađenje na stranici Unibet, ponuda je na prvi pogled Spartanska. Ovo kažemo iz razloga, ako na primer uporedimo ponudu 1xBet koja na svakom fudbalskom meču ima preko 1.000 ponuđenih opklada i ponudu Unibet od svega 110 opklada po meču, onda bi svako pomislio kako je ponuda marketa za klađenje zaista skromna u ovoj kompaniji. Međutim, ako pogledamo kvalitet kladioničarskih marketa u ponudi Unibet-a, uvidećemo da ne postoji popularan market u svetu sportskog klađenja, da ga ova kompanija nema u ponudi.\nOsim standardnih marketa, postoji i jedna dodatna funkcija, koju osim sajta Unibet, ima samo platforma Bet365, a to je opcija Bet Builder, gde vi možete sami praviti kombinovani tiket od opklada na istoj utakmici. Bet Builder se može igrati kako pre početka utakmice, tako i uživo, te iako nema veliki broj bespotrebnih marketa i opklada, kladionica Unibet zaista ima šta da ponudi svojim korisnicima.\nŠirok izbor sportova za klađenje na sajtu Unibet kladionice\nAko po brojevima ne dominiraju u sektoru kladioničarskih marketa, onda to sigurno kompenzuju neverovatnim brojem sportova koji se mogu igrati na sajtu. Trenutna ponuda Unibet stranice, što se sportova tiče iznosi 42 sporta. Tu su naravno svi popularni sportovi, a od manje popularnih sportova uspeli smo naći neke na koje ni nismo znali da se može uopšte kladiti, kao što su surfing, sumo rvanje i pesapallo. Osim poznatih i manje poznatih sportova na sajtu Unibet postoji mogućnost klađenja i na sve popularnije e-sports, gde je ponuda više nego dobra, te ukoliko ste fan klađenja na turnire u igranju video igrica, onda je Unibet, pravo mesto za vas.\nPostavljanje opklade u potpunosti prilagođeno korisnicima\nPostavljanje opklade u kladionici Unibet je izrazito lagano i ceo proces je prilagođen korisnicima. Kao i u velikoj većini sportskih kladionica, nakon što pritisnete selekciju koju želite da odigrate, ista se automatski prebacuje na desnu stranu gde se odmah pokazuje i mesto za unošenje uloga, kao i potencijalni dobitak. Potrebno je samo uneti ulog i pritisnuti dugme PLACE BET da bi vaša opklada bila postavljena. Sa druge strane ukoliko želite da postavite kombinovani tiket ili možda sistemski tiket, postoji opcija i za to, sve na istom mestu sa desne strane vašeg ekrana.\nSve što je potrebno da uradite kako biste odigrali sistemski tiket je da pritisnete jezičak MULTIPLES i otvara vam se spisak potencijalnih opcija koje možete odigrati. Zaista ne postoji jednostavniji sistem odigravanja sistemskih ili kombinovanih tiketa, nego što smo imali prilike da vidimo na ovom sajtu. Što se tiče ovog segmenta, apsolutno smo sigurni da bi čak i neiskusni igrači iz prve uspeli da postave opkladu bez ikakve pomoći sa strane.\nOdlična platforma za klađenje uživo\nKao što se moglo i očekivati od ovako kvalitetne kompanije, korisnici mogu uživati u odličnom Unibet live ugođaju klađenja, putem gotovo perfektne platforme za uživo klađenje. Sve što je potrebno da uradite da biste počeli da se kladite uživo je da pritisnete link ka Live sekciji i da uplovite u pravi mali raj za kladioničare koji preferiraju uživo klađenje. Svaka utakmica je opskrbljena sa detaljnom statistikom, a Unibet u live sekciji omogućava svojim korisnicima da uživaju u velikom broju uživo prenosa (live stream prenosa).\nIako sve može delovati pomalo komplikovano na početku, layout uživo sekcije je napravljen gotovo savršeno i stoji rame uz rame sa najboljim platformama na tržištu trenutno. Osim uživo klađenja na fudbal, u live sekciji možete se kladiti na veliki broj drugih sportova, poput snukera, košarke, moto sportova, pa čak postoji opcija uživo klađenja i na e-sports. Kao posebna opcija postoji i mogućnost ranije naplate vaših tiketa u obliku CASH OUT opcije, gde vi možete u toku meča da zatražite isplatu, a kompanija vam izlazi u susret sa za određeni procenat manjom kvotom. Sve u svemu Unibet live sekcija je jedna od boljih uživo platformi koje smo imali prilike da testiramo.\nDepozitne metode su profesionalno urađene, te korisnici nemaju mnogo briga\nUnibet sportska kladionica nije jedna od onih kompanija koja se hvali velikim brojem depozitnih i isplatnih metoda, ali ruku na srce imaju sve kvalitetne i sigurne metode koje bi i mi voleli da vidimo kod svakog brenda. Tako igrači mogu da biraju između 16 depozitnih i isplatnih metoda, počev od bankarskog transfera, popularnih kreditnih i debitnih platnih kartica (Visa, Maestro i Mastercard), preko elektronskih novčanika (Skrill, NETELLER, PayPal), pa sve do nekih manje poznatih kao što su Solo, EarthPath i Trustly. Ako vršite depozit preko elektronskih novčanika onda nema nikakvih naknada za transakcije, dok ukoliko se odlučite za deponovanje putem platnih kartica očekuje vas naknada od 2.5%. Što se tiče isplatnih metoda, one su brze i sigurne, a što je najvažnije nema nikakve nadoknade prilikom povlačenja novca.\nVrlo kvalitetne opcije mobilnog klađenja u kladionici Unibet\nUkoliko preferirate da se kladite putem mobilnih uređaja, Unibet vas neće razočarati. Unibet mobile verzija sajta, kao i aplikacije za klađenje za korisnike android i iOS operativnih sistema su urađene vrlo profesionalno, te će korisnici moći nesmetano da se klade dok su u pokretu.\nUkoliko se odlučite da koristite Unibet mobile ili bilo koju od aplikacija koje nudi ova kompanija, budite sigurni da ćete moći nesmetano koristiti sve funkcije koje mogu koristiti i korisnici desktop verzije sajta, od klađenja pre početka utakmice, uživo klađenja, preko vršenja depozita ili kontaktiranja korisničke podrške. Sve dodatne informacije o mobilnim opcijama klađenja preko sportske kladionice Unibet, možete pročitati u našoj iskrenoj recenziji mobilnog klađenja putem Unibet-a.\nIzrazito pouzdana i bezbedna kompanija, koja brine o svojim korisnicima\nAko se pitate da li je klađenje u sportskoj kladionici Unibet sigurno i bezbedno, možemo vas obavestiti da ova kompanija ima bezbednosni protokol i da koristi 128-bitnu SSL enkripciju, kao i da menadžment kompanije redovno vrši provere svojih sigurnosnih standarda. Kompanija koja se bavi sigurnošću Unibet kladionice, je svetski poznata kompanija Trustwave, koja posluje sa klijentima iz preko 100 zemalja sveta i smatra se jednom od najboljih u svom poslu. Kompanija uz sve to ima i specijalni tim koji se bavi prevencijom prevarenog ponašanja, kako igrača, tako i zaštitom igrača od drugih lica koja bi mogla da ih prevare, te smatramo da je igranje u ovoj kladionici izrazito bezbedno.\nKorisnička podrška je kvalitetna kao i cela kompanija\nJedna od boljih stvari koje se može naći na sajtu Unibet je svakako i njihova korisnička podrška. Svaki kladioničar na svetu zna da nema dobre sportske kladionice, ako nema i dobru korisničku podršku i menadžment Unibet-a je svakako bio svestan toga. Korisničku podršku možete kontaktirati na nekoliko načina, a na svaki od tih načina ćete dobiti precizan i brz odgovor.\nIako nemaju podršku putem telefona, korisničku podršku možete kontaktirati putem e-maila ([email protected]), ili ako pre volite bržu komunikaciju, možete ih kontaktirati putem uživo ćaskanja. Najbolje od svega je to što je live podrška dostupna tokom celog dana, svaki dan, te ukoliko vam se desi problem u gluvo doba noći, znajte da ćete biti u mogućnosti da kontaktirate Unibet tim za pomoć.\nKvalitetan i pouzdan proizvod za sve vrste kladioničara\nNa kraju, umesto zaključka, samo ćemo konstatovati da je kladionica Unibet Srbija jedna od boljih sportskih kladionica u kojima se igrači iz Srbije mogu kladiti. U koji god deo sajta da zađete imaćete osećaj profesionalizma i kvaliteta, od ponude kladioničarskih marketa, depozitnih metoda, preko korisničke podrške koja je izuzetna. Nije ni čudo što je ova sportska kladionica već dva puta osvajala nagradu kao najbolji operater sportskog klađenja u Evropi, te nama preostaje jedino da toplo preporučimo da se registrujete u kladionici Unibet što pre.


Bivši direktor Galenike Nenad Ognjenović osuđen na šest godina zatvora - Jutarnji GLASnik\nPosted on 19/10/2018 Author Redakcija Jutarnji GLASnik\tComment(0)\nOsuđen i za kupovinu umetničkih dela iz budžeta farmaceutske kompanije\nBivši direktor „Galenike“ Nenad Ognjenović i još troje njegovih saradnika osuđeni su u Specijalnom sudu u Beogradu na zatvorske kazne od šest godina do deset meseci, zbog optužbi da su oštetili tu farmacetsku kompaniju za višemilionske iznose.\nPropast giganta farmaceutske industrije Galenike\nOnjenović je osuđen na šest godina zatvora zbog zloupotrebe položaja, s tim što mu se u kaznu uračunava vreme provedno u pritvoru od oko godinu dana, a određena mu je i zabrana vršenje poziva u trajanju od pet godina.\nBivši direktor Velefarma Dragoljub Vučević osuđen je na tri godine zatvora zbog zloupotrebe položaja, dok je vlasnik radnje „Pavlović“, Dušan Pavlović, osuđen na kazanu zatvora od 10 meseci, koju će izdržavati u prostorijama u kojima stanuje, bez primene elektronskog nadzora.\nOdgovorno lice u trgovinskom društvu „Trgošped-trans“, Milan Vladović, osuđen je zbog utaje poreza od 12,6 miliona dinara na kaznu zatvora od godinu dana, koju će takođe izdržavati u prostorijama u kojima stanuje. Osuđenima je sud naredio i da u državni budžet solidarno uplate 539 miliona dinara.\nOgnjenović i Vučević proglašeni su krivim zato što su u periodu od 2008. do 31. decembra 2009. godine, prema rečima sudije Dušana Milenkovića, „iskorišćavanjem svojih ovlašećnja“ oštetili „Galeniku“ za oko 5,2 miliona evra, a firmi „Pharmatrade“ sa Maršalskih Ostrva pribavili protiv pravno imovinsku korist od oko 4,9 miliona evra.\nOgnjenović je osuđen i za višemilionske zloupotrebe prilikom nabavke umetničkih dela od radnje „Pavlović“ u vlasništvu Dragana Pavlovića i privrednog društva „Livnica Jeremić“, čiji je vlasnik bio Miodrag Jeremić, koji je u toku postupka preminuo. Po toj tački optužnice, on je optužen da je kupovao skulputre i ploče za spomenike po višim cenama od tržišnih, čime je oštetio „Galeniku“ za više od 140 miliona dinara.\nKako je naveo sudija Dušan Milenković, Ognjenović je znao da u budžetu farmaceutske kompanije nisu predviđena sredstva za kupovinu umetničkih dela, a naložio je sektoru nabavke da sprovede fiktivni postupak. Predsedavajući sudija je kazao da su krivična dela Ognjenovića „nesporno utvrđena“ i da su on i ostali osuđeni postupali s umišljajem.\nPresudom Specijalnog suda oslobođeni su nekadašnji zamenik generalnog direktora Galenike, Goran Orlić, odgovorna lica u privrednim društvima „Farmanari“ i „Unihemkom“ Željko Jovović i Ljubica Prica i procenitelj Željko Birmancević.\nIzvor: N1info Foto:Screenshot\nTagged galenika, PRESUDA, SPECIJALNI SUD, zatvor\nMinistarko sa pink šlemom brukate se koliko nemate pojma


Poslodavci u FBiH tražili da se smanje penzije kako bi se njima pomoglo – Kakanj-X\nZadnja izmjena 7 tra, 2020 93\nUdruženje poslodavaca Federacije Bosne i Hercegovine je uputilo poziv zastupnicima u Zastupničkom domu Parlamenta FBiH da ne usvoje Prijedlog zakona o ublažavanju negativnih ekonomskih posljedica, kojeg je Vlada FBiH uputila u parlamentarnu proceduru po hitnom postupku.\nTo zakonsko rješenje će, smatraju poslodavci, imati višestruke negativne posljedice na privredu FBiH, te će “mnoge kompanije, naročito u segmentu malih i srednjih preduzeća koja su morala obustaviti proizvodnju, biti prisiljene otpustiti radnike”.\n– Već sada imaju problem sa isplatama minimalnih plaća, direktnih i indirektnih poreza i doprinosa za mart – navodi se u zahtjevu Udruženja poslodavaca FBiH.\nIzvori “Faktora” iz Vlade FBiH ističu da raniji pregovori Udruženja poslodavaca FBiH i Vlade FBiH nisu urodili plodom zbog megalomanskih zahtjeva poslodavaca.\nPrijedlog zakona o ublažavanju negativnih ekonomskih posljedica, podsjetit ćemo, podrazumijeva subvencioniranje doprinosa za uposlenike. Međutim, za poslodavce to nije bilo dovoljno, te traže i subvencioniranje plaća uposlenika, što Vlada FBiH nije u mogućnosti ispuniti zbog ograničenosti fondova kojima raspolažu.\nIz Udruženja poslodavaca FBiH su, naime, ponudili “rješenje”, a to je reduciranje socijalnih fondova, odnosno reduciranje izdvajanja za penzije, invalidnine i boračke naknade, te da se ta akumulirana sredstva iskoriste za subvencioniranje neto plaća radne snage tih poslodavaca.\nTaj prijedlog je, tvrde naši izvori, za Vladu FBiH bio neprihvatljiv, s obzirom na to da umanjenje penzija nije jedna od opcija za saniranje ekonomskih posljedica pandemije koronavirusa. Poslodavci, s druge strane, nisu imali razumijevanje, te insistiraju da Vlada u potpunosti sanira sve posljedice.\nKomentar na taj zahtjev smo namjeravali zatražiti od predsjednika Udruženja poslodavaca FBiH Adnana Smailbegovića, koji nije odgovarao na naše telefonske pozive.\nVlada FBiHPenzijekoronavirusUdruženje poslodavaca FBiHKorona zakonekonomske mjereprijedlog


Predlagači: Grupa od 7 poslanika\nPredlogom zakona predlaže se prestanak važenja Zakona o privremenom uređivanju načina isplate penzija i svih podzakonskih akata donetih na osnovu ovog zakona. To znači da prestankom važenja ovog zakona prestaju da važe i sva rešenja o dodeli penzija koja su na osnovu njega doneta.\nPredlagači zakona predviđaju primenu Zakona o penzijskom i invalidskom osiguranju osim u pogledu pitanja koja su drugačije regulisana ovim zakonom.\nPredlogom se navodi, takođe da je Republički PIO fond dužan da donese rešenje za svakog korisnika kome je, tokom važenja zakona koji se ovim Predlogom ukida, umanjena penzija, kao i da navedenim rešenjem utvrdi ukupna razlika u visini penzije koja će biti isplaćena u ratama.\nVRAĆANJE PENZIJA NA STARO- POVEĆANJE PENZIJA\n-Rešenja PIO Fonda kojima su utvrđeni iznosi penzija na osnovu Zakona o privremenom uređivanju načina isplate penzija prestaju da važe.\n- Donošenje novih rešenja od strane PIO Fonda u roku od 60 dana za korisnike koji su primali umanjene penzije zbog važenja zakona koji se ukida, a koja će sadržati iznos i način isplate razlike penzije sa zakonskom kamatom i,\n- Razlika penzije se isplaćuje na rate uz redovnu isplatu penzija.\nPoslednji put ažurirano: 19.04.2021, 12:28


UN zainteresovane za projekat u Nacionalnom parku Fruška gora | Autonomija\nUN zainteresovane za projekat u Nacionalnom parku Fruška gora\nOd posebne važnosti razvijanje zajedničkih međunarodnih projekata\nPredsednik Pokrajinske vlade dr Bojan Pajtić razgovarao je danas u Novom Sadu sa stalnom koordinatorkom UN u Srbiji Irenom Vojačkov Soloran.\nU saopštenju Pokrajinske vlade se navodi da je na sastanku dogovoreno da ta svetska organizacija zajedno sa pokrajinskom administracijom i lokalnim samoupravama razvija projekat u Nacionalnom parku Fruška gora vezan za održivi turizam u funkciji razvoja tog područja, koji će biti od izuzetnog značaja za pokrajinu i regiju.\nTakav predlog, kako se objašnjava, potiče i otuda što Nacionalni park i Fruška gora predstavljaju najstariji nacionalni park u Srbiji koji poseduje jedinstvene prirodne, kulturne i duhovne vrednosti.\nNa sastanku je istaknuto i da se u okruženju Fruške gore i njegove zaštitne zone nalazi sedam lokalnih samouprava sa više desetina naseljenih mesta.\nPredsednik Pokrajinske vlade Bojan Pajtić je istakao da je od posebne važnosti razvijanje zajedničkih međunarodnih projekata, kako bi se sačuvalo to jedinstveno prirodno i kulturno nasleđe. On je dodao i da su takvi projekti važni kako bi se pomagalo posebnim grupama stanovništva kao što su žene, odnosno kako bi se razvijalo žensko preduzetništvo.\nU saopštenju se ističe da su se sagovornici posebno osvrnuli na pitanje dugoročnog rešavanje i jačanja profesionalnih kompetencija romske populacije.\nKako se navodi, Irena Vojačkovu Soloran posebno je, uz projekte namenjene jačanju ženskog preduzetništva, pohvalila uspeh Vojvodine u oblasti inkluzije Roma.\nOna je, dodaje se, istakla da je Vojvodina pokazala veliku zainteresovanost za stvaranje osnova za veću profesionalnu uključenost u celokupan društveni sistem ove grupe, i da se očigledno radilo na senzibilizaciji javnosti za život sa Romima.


Bisere u Omladinskoj školi Crvene zvezde predstojećeg vikenda očekuje 12 takmičarskih mečeva u okviru njihovih šampionata. Utakmice omladinaca i kadeta Crvene zvezde, kao i meč seniora Grafičara moći ćete da ispratite u direktnom prenosu na Zvezda TV, ali i na Jutjub kanalu Zvezda TV.\nJuniorska selekcija Crvene zvezde će u subotu od 11 časova, na terenima iza juga Marakane dočekati ekipu OFK Beograda, u okviru 21. kola nacionalnog šampionata. Izabranici Milana Stegnjajića su u prethodnom kolu bili bolji od ekipe TSC-a na gostovanju, pobedivši sa 4:0. Mrežu domaćih „načeo“ je Mihajlo Milosavić sredinom prvog dela igre, a pred odlazak na pauzu mrežu je zatresao i Luka Lečić. U drugom poluvremenu pobedu su potvrdili Danilo Teodorović i Marko Stojanović koji su po jednom pogađali gol protivnika. Naši biseri zauzimaju prvu poziciju na tabeli državnog prvenstva sa 54 osvojena boda i gol razliku 66:22. Utakmicu naših omladinaca moći ćete da pogledate u direktnom prenosu na Zvezda TV-u.\nKadeti Crvene zvezde će takođe u subotu, od 17 časova na terenima crveno-bele Omladinske škole dočekati Teleoptik u okviru 21. kola Kadetske lige Srbije. Fudbaleri koje sa klupe predvodi Slađan Nikolić ubedljivo su savladali niški Radnički u prethodnom kolu, rezultatom 7:0, i došli do važna tri boda. Najraspoloženiji u redovima crveno-belih bili su Mateja Bubanj i Mateja Radonjić koji su postigli po dva gola, a pratili su ih Stefan Miladinović, Lazar Đurić i Veljko Vukojević koji su se po jednom upisali u listu strelaca. Naši biseri su tako upisali vrlo bitna tri boda u borbi za titulu, i sada zauzimaju prvu poziciju sa 53 osvojena boda nacionalnog prvenstva. I meč kadeta moći ćete da ispratite uživo na Zvezda TV-u.\nSeniori našeg razvojnog tima Grafičara će u nedelju od 14 časova dočekati ekipu IMT-a, u okviru poslednjeg, 30. kola Prve lige Srbije. Popularni Grafosi su u prethodnoj utakmici remizirali sa Bačkom, a rezultat nakon 90 minuta, glasio je 0:0. Izabranici Marka Neđića su desetoplasirani tim u drugom po jačini rangu srpskog fudbala sa osvojenih 35 bodova i gol razlikom od 43 postignuta i 40 primljenih golova. I ovu utakmicu bićete u prilici da ispratite u direktnom prenosu na Zvezdinoj televiziji, ali i na Jutjub kanalu Zvezda TV.\nSubota, 9 časova, petlići – Čukarički – Grafičar\nSubota, 9 časova, mlađi pioniri – Crvena zvezda – Rakovica\nSubota, 11 časova, omladinci – Crvena zvezda – OFK Beograd ZVEZDA TV\nSubota, 13 časova, kadeti – Grafičar – Brodarac\nSubota, 15 časova, mlađi kadeti – Grafičar – Crvena zvezda\nSubota, 17 časova, kadeti – Crvena zvezda – Teleoptik ZVEZDA TV\nSubota, 19 časova, pioniri – Grafičar – Rad\nNedelja, 10 časova, pioniri – OFK Beograd – Crvena zvezda\nNedelja, 12 časova, omladinci – Grafičar – Brodarac\nNedelja, 13 časova, mlađi omladinci – OFK Beograd – Crvena zvezda\nNedelja, 14 časova, seniori – Grafičar – IMT ZVEZDA TV\nNedelja, 16 časova, petlići – OFK Beograd – Crvena zvezda


BEZ VOLDENA I U TURSKOJ Košarkaši Partizana odradili poslednji trening pred duel protiv Tofaša /VIDEO/\nKošarkaši Partizana odradili su poslednji trening pred meč protiv Tofaša u 7. kolu Evrokupa. Andrea Trinkijeri ni na ovoj utakmici neće moći da računa na povređenog Korija Voldena.\nTrening Partizana u Tofaš Spor Salonu\nAmerikanac je na dan utakmice u Limožu osetio bol u tetivi stopala, a magnetna rezonanca je dijagnostifikovala upalu, bez ruptura, koju je imao Miloš Teodosić. Posle Francuza, Volden je propustio Fmp, Rejer i Zadar, a Trinkijeri je poručio da oporavak ide zadovoljavajućim tokom, pa ostaje da se vidi da li će biti spreman za nedeljni derbi sa Crvenom zvezdom.\nUtakmica Tofaš - Partizan na programu je u sredu od 18 sati.


Direktor Narodnog muzeja u Vranju Saša Stamenković, naglasio je da je Muzej kuća od danas u novom ruhu, nakon pola veka postojanja. ,, U protekle tri godine Narodni muzej Vranje i Muzej kuća Bore Stankovića su uz pomoć grada Vranja i njenog rukovodstva na čelu sa dr Slobodanom Milenkovićem, i uz svesrdnu pomoć resornog Ministarstva kulture i informisanja Vlade Republike Srbije realizovali više projekata u cilju očuvanja ovog kompleksa Muzej kuće. U 2017. godini Ministartvo kulture Republike Srbije na konkursu ,,Gradovi u fokusu’’ je za sanaciju kuće odvojio 5.000.000,oo dinara, a Grad Vranje oko 800.000, oo za rekonstrukciju krova i nabavku specijalne ćeremide. Radovi su završeni tokom 2018. godine kada smo početkom novembra u prisustvu ministra kulture gospodina Vladana Vukosavljevića otvorili Muzej kuću za posetioce’’, podsetio je direktor Stamenković.\n,,Projektom ''Osavremenjavanje stalne postavke spomen sobe Muzej kuće Bora Stanković u Vranju Muzej je uspeo na jedan savremeniji način da predstavi postavku ličnih predmeta našeg slavnog pisca’’, dodao je Stamenković. Ovom prilikom direktor Javne biblioteke ,,Bora Stanković’’ , Zoran Najdić, poklonio je jedan od primeraka prvog izdanja ,,Koštane’’ iz 1902. godine, iz legata koje je gradu zaveštao Dragan Mininčić Ciga.\nPredstavljanju nove postavke prisustvovao je i zamenik gradonačelnika Nenad Antić, zaposleni u Muzeju, kulturna javnost grada i poštovaoci lika i dela Bore Stankovića.


U toku je prikupljanje lica svih ljudi na svetu – Apsolutna kontrola i gubitak slobode – EVO KOME ĆE TO USTVARI SLUŽITI – DnevniZurnal\nby admin 19/02/2022, 14:49 1.8k Views\nAmerička kompanija za veštačku inteligenciju prikupila je 10 milijardi fotografija ljudi, a cilj je da u bazu smesti svaku osobu na svetu, da bi se mogla identifikovati u slučaju kriminala.\nKorišćenje veštačke inteligencije već se koristi za formiranje naših navika i stavova, vodi ka potpunoj kontroli ljudi, gubitku slobode, upozoravaju stručnjaci.\n„Klirvju AI“ iz Njujorka popunjava svoju bazu podataka fotografijama lica pretražujući izvore kao što su Fejsbuk, Jutjub i milioni drugih sajtova, a njihovu tehnologiju već koriste brojne službe za sprovođenje zakona i vladine agencije širom sveta. U cilju borbe protiv kriminala žele da naprve zbirku od 14 fotografija za svakog od 7 i po milijardi ljudi.\nStručnjak za medije i nove tehnologije dr Mirko Stojković za Sutnjik kaže da postoji više načina za prikupljanje biometrijskih podataka o ljudima, ponekad to rade države, ponekad kompanije. Prikupljanje je manje ili više uređeno, ali mu je uvek cilj da sakupi što više podataka, jer to omogućava državi da bolje kontroliše svoje subjekte, ali vredi i kompanijama, da ostvare što veći profit.\nČovečanstvo u makazama između dva interesa\n“Mi se zapravo kao građani i potrošači nalazimo u makazama između dve vrste interesa, ono što se seče je naše pravo na privatnost. U nekim državama regulativa je uređenija, dobar primer je Evropska unija koja ima GDPR (General data protection regulation), sistem različitih propisa i zakona koji štiti od uzimanja fotografija i drugih podataka, a slično je i u Srbiji koja ima Zakon o zaštiti podataka o ličnosti.\nPostoji osnova na kojoj bi mogla da se gradi odbrana od neprekidnog “praćenja”, međutim ona se gradi birokratskim putem kroz zakone, a prakasa ukazuje da se oni na različite načine zaobilaze”, kaže Stojković.\nOn razume razmišljanje koji dovodi do argumenta da je ovakva vrsta nadzora nešto što smanjuje kriminal, međutim, kaže da postoje brojna istraživanja u kojima se na vrlo egzaktan način pokazuje da je smanjenje kriminala vrlo malo u odnosu na stepen kršenja prava koje ide uz digitalni nadzor.\n“Kriminalci zaobilaze zakon, kao što pljačkaju banke u kojima su čuvari i kamere, isto će da rade, bez obzira na kamere koje snimaju ljude na ulicama, samo će biti oprezniji.\nNaći će mogućnost da hakuju kameru ili da se sakriju na neki drugi način. Problem sa takvom vrstom nadzora je zapravo za sve ostale, jer niko od nas neće da posveti život tome da ne bude prepoznat na društvenoj mreži ili da ne bude vidljiv na ulici. Mi ćemo biti ti čiji se podaci sakupljaju i obrađuju, mi ćemo biti ti čiji će način razmišljanja i ponašanja biti modifikovan u skladu sa željama najboljeg ponuđača”, tvrdi Stojković.\nCilj isključivo profit\nOn dodaje da će ova tehnologija biti od najveće pomoći korporacijama čiji je cilj isključivo profit. Veruje da je “sakupljanje lica” i uopšte korišćenje veštačke inteligencije u velikoj meri usmereno ka tome da formuliše naše stavove i navike, da na određeni način bivamo formirani kao plastelin, u skladu sa zahtevima onog koji najbolje plati.\n“Ko plati i kaže, hoću da neko kupuje moj sladoled od vanile, hoću da kupuju žene stare između 29 i 34 godine, koje žive tu i tu, on će dobijati targetovane oblasti, vesti koje su tako formulisane da svesno ili nesvesno guraju ka kupovini onog proizvoda za koji je neki proizvođač platio takvu vrstu marketinške kampanje. Reklame koje gledamo na televiziji su samo delić onoga što formira naše stavove i naše mišljenje o raznim stvarima”.\nStojković dodaje da je u poslednje vreme razvoj veštačke inteligencije došao do tog nivoa da je primena moguća svakodnevno. Postoji program “Muvi best” koji prati da li su oči vezane za ekran dok gledamo reklame. Gledalac koji ih prati 15, 20 minuta bez sklanjanja pogleda, dobija besplatnu kartu za bioskop. Za to vreme primama informacije koje na njega utiču.\nApsolutna kontrola i gubitak slobode\nOvaj recept poznat je više od sto godina, ali sada, u kombinaciji veštačke inteligencije i advertajzinga i različitih medija koji imaju svoje agende, rezultat je masa koja se apsolutno ponaša u skladu sa onim šta joj se saopštava.\n“To je apsolutna kontrola, tu nema slobode duha, nema slobode uopšte. Mislim da je slab argument da je kriminal nešto što je osnovni cilj onih koji se bave veštačkom inteligencijom na takav način, ovakvom vrstom nadzora, jer kriminal ne opada mnogo. Mislim da je zapravo kontrola ljudi ono što je konačno ishodište svega ovoga”, zaključuje Stojković.\nIpak, kompanija sa Menhetna ne prolazi glatko sa svojim namerama, podignute su tužbe zbog prikupljanja podataka sa tuđih izvora i iskorišćavanja slika. Fejsbuk, Gugl, Tviter, JuTjub i druge kompanije zatražile su zabranu uzimanja fotografija sa njihovih stranica i brisanje do sada prikuljenog materijala. Kompanija se poziva na Prvi amandman, s obzirom da slike uzimaju s “javnog interneta”.\nby admin 18/04/2022, 15:27


Imamo mehanizme da zaobiđemo odluku Ustavnog suda | Banjaluka.net\nImamo mehanizme da zaobiđemo odluku Ustavnog suda\nSrpski član Predsjedništva BiH Mladen Ivanić izjavio je danas da je odluka o neustavnosti obilježavanja 9. januara kao Dana Republike nepotreban i neprimjeren potez bošnjačkih političara koji je BiH vratio daleko unazad, kao i da RS ima mehanizme kojima će “zaobići” tu odluku.\nSrpska će nastaviti da slavi 9. januar kao Dan Republike, nagasio je.\n-Odluku su donijeli dva Bošnjaka i tri stranca u Ustavnom sudu i to nije prvi put, nekoliko puta je sud donosio takve odluke, ali je ovom prešao mjeru i imamo mehanizme kako ćemo tu odluku zaobići i nastaviti da slavimo 9. januar kao svoj praznik- rekao je Ivanić.\nUz napomenu da je RS nastala prije 24 godine, prije rata, Ivanić je rekao da je cilj te odluke da se stvori osjećaj kako je ona nastala nakon rata i kao proizvod tog rata.\nRS, prema njegovim riječima, može da napravi jednostavan potez, donese zakon o svetkovinama koji će imati isti sadržaj, u kome će opet 9. januar da se slavi.\n-Tako se možemo igrati 100 godina. Mi nemamo namjeru da odustajemo od 9. januara i srpski narod može biti miran, mi ćemo 9. januar slaviti dokle nas ima- rekao je Ivanić.\nIvanić je dodao da su sve partije iz RS nakon te odluke podnijele prijedlog zakona kojim se predviđa eliminisanje starih sudija, da ne očekuje da će to ići tako jednostavno i da će Bošnjaci odbijati to, ali da RS ima mehanizme kojima može -zaustaviti neke stvari koje njima odgovaraju- i tako pokušati da napravi kompromis.\n-Da nije tako to bi proizvelo ogromne strahove i tenzije i BiH ne bi bila stabilna. To je preduslov i dobrih odnosa Srbije i BiH, vlast Srbije je zauzela prirodan stav- rekao je Ivanić.\nUpitan za komentar predsjednika Srbije Tomislava Nikolića na njegov rad, Ivanić je rekao da je mišljenja da institucije u Srbiji ne treba da imaju favorite u RS.\nSa premijerom Srbije Aleksandrom Vučićem je, objasnio je, prije nekoliko dana razgovarao o budućim aspektima saradnje, budući da RS i Srbija imaju zajedničke interese u raznim oblastima, poput sradnje u vojnoj oblasti, turizma, infrastrukture.\n-Razgovarali smo o tim stvarima, o saradnji i sa RS i sa BiH. Interes Srbije je stabilna situacija u regionu i treba da ima korektne odnose i sa Sarajevom i da jasno stane iza RS kada za to postoje razlozi, jer nema niko ko će stati iza nas- naveo je Ivanić.\nOn je takođe rekao da su Bosna i Hercegovina na raskršću kada se odlučuje hoće li se okrenuti budućnosti i podnijeti aplikaciju za kandidaturu za članstvo u EU ili će se ona ponovo vratiti u sukobe.


Nastavlja se rekonstrukcija keltskog naselja u Inđiji › Made-in-Germany.rs\nZahvaljujući Konkursu za finansiranje i sufinansiranje projekata i programa u oblasti zaštite kulturnog nasleđa u AP Vojvodini u 2015. godini, Pokrajinski sekretarijat za kulturu i javno informisanje obezbedio je još milion dinara za nastavak realizacije projekta rekonstrukcije keltskog naselja u Inđiji.\nKako se navodi na zvaničnom sajtu ovog grada, projekat realizuje Turistička organizacija Opštine Inđija od 2012. godine, a sada je u toku prva faza tesarskih radova, odnosno izrada i postavljanje dela ograde oko naselja, kao i zemljani radovi na nasipu koji prethode postavljanju ograde. Finansijska sredstva za ovu fazu projekta obezbeđena su na prošlogodišnjem konkursu Pokrajinskog sekretarijata za kulturu i javno informisanje, koji je i ove godine ponovo prepoznao njegovu vrednost.\nBudući inđijski turistički centar sa rekonstruisanim keltskim naseljem, kao otvorenim muzejem, nalazi se na lokaciji pored zoološkog vrta i magistralnog puta Beograd – Novi Sad (M22/1). Veoma interesantna istorijska priča i bogat arheološki materijal u vezi sa životom Kelta na teritoriji opštine Inđija, uz primenu savremenih metoda revitalizacije, staviće se u funkciju turizma kako bi se ostvario veoma atraktivan turistički proizvod, koji će značajno doprineti razvoju turizma Opštine Inđija, a naročito grada Inđije, navodi se na gradskom sajtu.\nOd MiG na 10/03/2015 / Građevinarstvo, Investicije, Turizam / Ostavite komentar


Temelj sportskog i bratskog druženja - Grad Prokuplje\nTemelj sportskog i bratskog druženja\nPionirska i kadetska reprezentacija Fudbalskog saveza Republike Srpske (FSRS) odigraće sa vršnjacima iz reprezentacije Fudbalskog saveza Topličkog okruga (FSTO) prijateljske utakmice u sklopu produbljivanja saradnje ova dva saveza. Tim povodom delegaciju iz Republike Srpske primili su zamenik predsednika Opštine Prokuplje Ilija Đedović i član opštinskog veća Dejan Lazić. Gosti i domaćini tokom druženja razmenili su prigodne poklone.\n– Posebno mi je drago da su nam u goste došle mlade selekcije,sportisti koji su na putu da naprave uspešne karijere i koji će kroz ovakav vid druženja moći na najbolji način da daju i prime pozitivnu energiju i emocije koje oduvek vežu nas i naš bratski narod u Republici Srpskoj. Sport a posebno fudbal oduvek je bio više od igre a putem promocije fer – pleja i sportskog nadmetanja uspostavlja se na najbolji način uspešna saradnja i plasiraju se dobre strane sporta,rekao je Ilija Đedović zamenik predsednika Opštine Prokuplje.\nUtakmice ovih dveju reprezentacija biće odigrane danas u Blacu na stadionu Jastrepca i to kadeti sa početkom od 12 časova i pioniri čija je utakmica na programu od 14 časova.\n– Poziv koji smo dobili da posetimo Toplicu prihvatili smo sa oduševljenjem. Ovo je sjajna prilika da učvrstimo naše veze ne samo u sportu već i u mnogim drugim oblastima. Očekujemo da na proleće selekcije FSTO posete Republiku Srpsku i budu naši gosti na turniru koji planiramo da organizujemo,istakao je Slavoljub Stojanović koordinator za omladinski fudbal FSRS.\nTemelji saradnje fudbala u Republici Srpskoj i Toplici odavno su postavljeni kroz humanitarne utakmice i susrete veterana a sada ovom posetom i utakmicama najmlađih selekcija ta saradnja dostiže još veći nivo.\n– Kontakti se nisu prekidali i po mom postavljenju za direktora mladih reprezentacija Topličkog okruga rodila se ideja da još više učvrstimo odnose sa FSRS. Ove dve utakmice danas biće kruna našeg rada u jesenjoj polusezoni. Da podsetim da smo do sada u jesenjem delu odigrali sa OFK Beogradom u duplom programu zatim su pioniri gostovali na turniru u Rumuniji gde su osvojili drugo mesto. Na proleće nas očekuje gostovanje u Bugarskoj,uzvratna poseta Republici Srpskoj,utakmica u Beogradu sa Voždovcem i Radom i mnogim drugim klubovima,rekao je Aleksandar Dikić direktor mladih reprezentacija Fudbalskog saveza Topličkog okruga.


Subota, 27. 9. 2003.\nOružari u sredu zauzeli upravnu zgradu\nOružari okončali štrajk posle dogovora sa Zoranom Živkovićem\nNa noge premijeru\nOdlazak u tajnosti u Gornji Milanovac. "Mir sklopljen" uz obećanje da će Vlada "dodati" za plate i da neće biti otpuštanja. Oružari se odrekli protesta\nKRAGUJEVAC - Kao što je "Glas" i najavio pre nešto više od mesec dana, Upravni odbor "Namenskih proizvoda" imenovao je preksinoć pukovnika Marinka Petrovića za direktora ove fabrike. U očekivanju delegacije iz Ministarstva za privredu i privatizaciju, i zamenika ministra Dragoljuba Parezanovića, pukovnik Petrović je ipak našao vremena da za "Glas" kaže da je zadovoljan što je dobio podršku Ministarstava i ministra odbrane, a kako sam kaže, očekuje i podršku premijera. Zarade radnicima, odnosno prva polovina plata, koje su prvi put posle pet godina kasnile, isplaćena je juče. Istog dana novoimenovani direktor "Namenske" susreo se i sa ministrom Aleksandrom Vlahovićem.\nNovinari iz Kragujevca, koji su proteklih desetak dana svakodnevno pratili protest radnika "Namenske", bili su nemalo iznenađeni kada je iz Gornjeg Milanovca stigla vest da je "sklopljen mir" sa premijerom Zoranom Živkovićem i da je dato obećanje da će radnici obustaviti štrajk, napustiti upravnu zgradu i da neće protestovati naredna tri meseca. Odlazak "na noge premijeru", a posle čvrstih uveravanja da na oružare niko ne može uticati, pogotovo politički, podsetio je na neke već viđene situacije, uglavnom dobro izrežirane, a tajnost koja je pratila odlazak u Gornji Milanovac, Jugoslav Ristić,predsednik sindikata oružara, objašnjava rečima:\nObično uoči izbora\nKragujevčani, na žalost, već imaju iskustvo i već je uobičajeno da uoči izbora iz najviših državnih organa stižu razna obećanja. I ovog puta, uoči izbora za predsednika republike, ponovo je stiglo jedno takvo obećanje. Ono je u mnogome slično onom koje je dato uoči prošlogodišnjih izbora za predsednika Srbije, a odnosilo se na ekskluzivni ugovor "Zastava Automobila" sa američkim biznismenom Malkolmom Briklinom. Šta je od toga realizovano, znaju ne samo građani grada sa Lepenice, već i javnost Srbije.\nDug za oružje\nPremijer Zoran Živković izjavio je da vojna industrija Srbije potražuje oko milijardu dolara za ranije izvezeno naoružanje i opremu i da "samo Irak namenskoj industriji u Srbiji duguje 700 miliona dolara". Postoje ogromni dugovi nekih arapskih i nekih afričkih zemalja prema "Jugoimportu" koji je, u ime države, bio glavni trgovac oružjem. Premijer je rekao da se vojna industrija u Srbiji, pored nenaplaćenih dugova, suočava i sa "ozbiljnim nasleđenim problemima" značajno umanjenim tržištem i viskom radnika.\n"Uslov da se susretnemo sa premijerom bio je da do samog susreta sve bude u tajnosti. Ono što smo tražili, a to je sufinansiranje zarada do kraja godine i odustajanje od namere otpuštanja radnika, nam je garantovano, ali to ne znači da ćemo "u miru" praviti spiskove viška zaposlenih". Eventualni višak zaposlenih može se rešavati samo kroz konverziju proizvodnog programa, zapošljavanje invalida i obezbeđivanje takvih otpremnina koje će stimulisati radnike da ih uzmu i počnu sopstveni biznis, kaže naš sagovornik.\nPredsednika sindikata oružara pitali smo da li će zajedno sa metalcima izaći 30. oktobra da ruši Vladu, na šta nam je odgovorio da se to neće desiti.\n- Mi ne želimo da pravimo nikome ličnu promociju i ne vidim razlog da učestvujemo na tom protestu - prokomentarisao je Ristić našu konstataciju da će Sindikat metalaca i od radnika "Namenske" tražiti da se izjasne o svom učešću na najavljenom protestu. Na ocenu da je "Glas" najavio pre izvesnog vremena ko će doći na mesto direktora umesto smenjenog Đorđa Nestorovića, Ristić je odgovorio da je "neko vidovit". Nesporno je, međutim, da višak u "Namenskoj" postoji i da problem, kako je to i sam premijer Živković izjavio u Gornjem Milanovcu, nije jednostavan. Da li će se "u mirnoj atmosferi", kako to najavljuje sindikalac oružara, rešavati problemi "Namenske" znaće se ubrzo, ali ne i kako će se reagovati uz "dato obećanje da do kraja godine nema protesta".\nObnovu vojvođanske akademije traže propali akademici\nRepublički hidrometeorološki zavod proslavio svoj dan\nNiš: Otvaranje Šestog padobranskg višeboja Vojske SCG\nBorku Vučić saslušali italijanski poslanici\nAdministrativni odbor u ponedeljak odlučuje koji poslanik mora\nNaučnici "Vinče" optužuju ministra za nauku


Uskoro počinje kampanja “Stop korupciji” – Glas TK\nUskoro počinje kampanja “Stop korupciji”\nPripadnici MUP-a Tuzlanskog kantona podržat će javnu kampanju “Stop korupciji“ koju u povodu 9. decembra – Dana borbe protiv korupcije, u saradnji s američkom ambasadom u BiH, porovodi ICITAP (Međunarodni program pomoći u kriminalističkoj obuci Ministarstva pravde SAD).\nU saradnji sa ovom organizacijom, te Uredom za međunarodnu borbu protiv narkotika (INL) i Ambasadom SAD-a, MUP TK će ovaj dan obilježiti nizom aktivnosti koje će biti upriličene 6. decembra.\nU Bingo City Centru u Tuzli, učenici Srednje saobraćajne škole iz Tuzle, zajedno s policijskim službenicima MUP-a TK, dijelit će promotivni materijal i upitnik s pitanjima o temi korupcije koji će građani moći anonimno ispuniti.\nTokom trajanja kampanje u prostorijama MUP-a bit će realizovan program “Dan otvorenih vrata“ koji predviđa posjetu građana, te ostvarivanja kontakta s policijskim službenicima što rade na problematici privrednog kriminaliteta i korupcije, a koji će građanima dati adekvatne informacije o ovim krivičnim djelima, rečeno je Feni.\nOd jučer je na internet stranici MUP-a TK postavljen upitnik s deset pitanja vezanih za korupciju, koji će građani moći ispuniti i glasati elektronskim putem o najčešćim oblicima ovog djela.\nNa spomenutoj stranici od juna ove godine građani putem linka “Prijavite korupciju“ imaju mogućnost slanja\ndirektne anonimne prijave svih oblika korupcije, rečeno je u MUP-u TK.\nPrevious Post: Košarkaši BiH poraženi u Francuskoj u drugom kolu kvalifikacija za SP\nNext Post: Zaključak Vlade TK: „Markica“ umjesto participacije


Tomane ipak u drugoj ligi Turske, a Zvezda traži zamenu u Selti ili Bordou - Sportske novosti\nNaslovna Fudbal Novosti Fudbal Tomane ipak u drugoj ligi Turske, a Zvezda traži zamenu u Selti...\nTomane ipak u drugoj ligi Turske, a Zvezda traži zamenu u Selti ili Bordou\nIako se predpostavljalo da će Tomane karijeru nastaviti u članu Turske Superlige Sivasu, Tomane će ipak karijeru nastaviti u članu neposredno nižeg ranga takmičenja – Samsunu. Loša vest za Crvenu Zvezdu je da neće inkasirsti 800.000, već 600.000 evra od prodaje Portugalca. Portugalac će ostati navijačima u lošem sećanju zbog bledih partija i promsšenog penala protiv Olimpijakosa, ali i u svetlom zbog važnog gola Tirani kojim je rešen meč.\nKao zamene za Tonanea, pominju se Fernandez – Urugvajac iz Selte sa nadimkom Bik koji je skuplji ali i bliži Zvezdi u ovom trenutku i Mendi iz Bordoa koji je u prethodne dve sezone bio na pozajmicama u Gengaanu i Brestu. Oba potencijalna pojačanja odlikuje fizička dominantnost, naročito Mendija.\nSlika preuzeta sa sajta: https//srpskainfo.com\nPrethodni tekstGost bliži pobedi na otvaranju sezone\nSledeći tekstIpak ne gledamo srpskog centra u Evroligi


Nacionalna služba za zapošljavanje - Događaji - Podrška budućim preduzetnicima \nPodrška budućim preduzetnicima\nBeograd | Događaj, 6. фебруар 2020.\nPosle uspešno završene dvodnevne obuke „Put do uspešnog preduzetnika“ u opštini Rakovica, 68 nezaposlenih dobilo je uverenja koja će im omogućiti da konkurišu za dobijanje finansijske pomoći za pokretanje biznisa kod Nacionalne službe za zapošljavanje.\nObuku „Put do uspešnog preduzetnika“ Nacionalna služba za zapošljavanje organizuje kako bi pružila podršku nezaposlenima se evidencije koji žele da pokrenu sopstveni posao. Ta podrška podrazumeva subvencije za samozapošljavanje i besplatnu stručnu i savetodavnu pomoć.\nPolaznici sa kojima smo razgovarali kažu da je obuka bila veoma korisna i da im je najvažnije što su čuli detalje u vezi sa plaćanjem poreza i doprinosa i kako da napišu dobar biznis plan. Oni dodaju da će im subvencije za pokretanje biznisa koje daje NSZ značiti na početku posla, kao i da su spremni da vredno rade kako bi postigli svoj cilj.\nUverenja o uspešno završenoj obuci uručile su im Vesna Živković Kostić, načelnica Odeljenja za programe zapošljavanja i preduzetništvo u Filijali za grad Beograd NSZ, Milica Peruničić iz Saveta za privredu i lokalni ekonomski razvoj opštine Rakovica i Dijana Čalikjan, rukovodilac Službe Rakovica NSZ.\n„Veliko je interesovanje nezaposlenih sa evidencije za ovaj vid finansijske podrške koju pruža NSZ, ove godine očekujemo da ta sredstva pojedinačno budu veća, a javni pozivi za dodelu subvencija biće raspisani u drugoj polovini februara. Obuka 'Put do uspešnog preduzetnika' uslov je da konkurišu, a pruža neophodna znanja u vezi sa pisanjem dobrog biznis plana, osnovama pravne regulative za registraciju preduzetničke radnje i o porezima i doprinosima koji ih čekaju kada započnu biznis“, kaže Vesna Živković Kostić.\nOpština Rakovica posebnu pažnju poklanja smanjenju nezaposlenosti, pa se pored ove obuke realizuju i drugi programi u saradnji sa Nacionalnom službom za zapošljavanje, a sve u cilju većeg zapošljavanja ljudi sa te opštine.\nMilica Peruničić, iz Saveta za privredu i lokalni ekonomski razvoj opštine Rakovica, ističe da ova lokalna samouprava svake godine usvaja lokalni akcioni plan zapošljavanja i da se ispuni 100% planiranog.\n„Ove godine organizovaćemo obuku za engleski i nemački jezik i za informatiku, kako bi nezaposleni stekli dodatna znanja i na taj način došli brže do posla. Obuku 'Put do uspešnog preduzetnika' uspešno sprovodimo u saradnji sa NSZ već četiri godine i do sada je prošlo više od 600 nezaposlenih. Imamo današnje poslodavce koji su posao započeli preko ove obuke, a danas su uspešni poslodavci koji zapošljavaju radnike i razvijaju biznis. Oni nam se javljaju kako bi učestvovali na sajmovima zapošljavanja i tako došli do dobrih radnika. Sajmove takođe uspešno organizujemo u Rakovici i oni predstavljaju jednu od najznačajnijih mera“, kaže Milica Peruničić i dodaje da je interesovanje za obuku za preduzetništvo veliko, pa se nova obuka očekuje u martu ove godine.\nU okviru obuke „Put do uspešnog preduzetnika“ budući preduzetnici mogu da se na jednom mestu informišu o dokumentaciji koja im je potrebna za pokretanje posla, koje su i kolike poreske obaveze, da nauče kako se piše dobar biznis plan, kako da istražuju tržište i na najbolji način plasiraju svoje proizvode ili usluge.


Cene emisija štetnih gasova - velika zagonetka - Svet - Dnevni list Danas\nPočetna » Svet » Cene emisija štetnih gasova – velika zagonetka\nCene emisija štetnih gasova – velika zagonetka\nKemal Derviš15.08.2021. 17:03\nS obzirom na to da je manje od tri meseca ostalo do samita Ujedinjenih nacija o klimatskim promenama (COP26) koji će biti održan u novembru u Glazgovu, formalne i neformalne diskusije i pretpregovori su sada u punom zamahu.\nNova američka administracija prepoznaje hitnost situacije i na globalnom nivou postoji mnogo šira politička podrška za ambicioznu politiku o klimi. Svet još uvek ima priliku da ograniči globalno zagrevanje na porast temperature od manje od dva stepena Celzijusa u odnosu na nivo pre industrijske revolucije.\nAli kako nova velika procena Međudržavnog panela za klimatske promene pokazuje, i dalje se vodi tesna borba između klimatskih promena i smanjenja emisija štetnih gasova. Ograničenje već pričinjene štete zahtevaće upotrebu svih raspoloživih sredstava i široki globalni angažman. Međutim, kako su pokazala dva nedavna predloga za utvrđivanje cene emisija štetnih gasova, i dalje postoje bitne razlike između pristupa u cilju postizanja ovih ciljeva.\nNa samitu COP21 u Parizu 2015. godine se nije težilo obavezujućem međunarodnom sporazumu kojim bi se zemljama nametale politike. U skladu s tim, pristup utkan u Pariski klimatski sporazum omogućava zemljama da postavljaju sopstvene dobrovoljne ciljeve u vezi sa emisijama štetnih gasova – Nacionalno utvrđene doprinose – i određuju politiku o klimi, uz prećutnu saglasnost da će oni vremenom postajati ambiciozniji.\nA ipak, Evropska unija sada predlaže Mehanizam obeštećenja za povećanu emisiju ugljen-dioksida (CBAM), što predstavlja odstupanje od principa dobrovoljnosti Pariskog sporazuma. Novim mehanizmom, koji je deo paketa mera za suzbijanje klimatskih promena koje su najavljene sredinom jula, bi se nametnuo ekvivalent carinama na uvoz iz zemalja gde proizvođači plaćaju manju cenu za emisije ugljen-dioksida u odnosu na cenu u EU, koja se određuje ili direktno ili preko Sistema trgovine emisionim jedinicama (ETS).\nIako predlog ne govori ništa o regulatornim merama koje imaju isti efekat, razumno je pretpostaviti da bi EU bila otvorena da ih prihvati ako bi bile dovoljno ambiciozne. Takvo prihvatanje bi bilo od posebne važnosti da bi se izbegao sukob sa Sjedinjenim Državama, gde će odredbe najverovatnije i dalje biti glavni deo politike o klimi.\nPrvo, CBAM Evropske unije bi pokrio uvoze relativno jednostavnih proizvoda – električne energije, gvožđa i čelika, cementa, aluminijuma i nekih đubriva – ali bi vremenom bio proširen na drugu robu, što bi uključivalo složeniji lanac vrednosti. Uvoznici bi morali da kupuju CBAM sertifikate (koji odražavaju količinu ugljen-dioksida), što bi koštalo onoliko koliko ETS dozvole Evropske unije koštaju domaće proizvođače, čime bi se efektivno nametnula cena za emisije ugljen-dioksida izvoznicima u zemljama koje podležu CBAM-u.\nEU bi primenjivala CBAM bez obzira na prihod po glavi stanovnika zemlje koja izvozi i bez obzira na princip koji je generalno dogovoren u Parizu da je zemljama u razvoju potrebno više vremena da prihvate više cene za emisije karbon-dioksida ili njihov ekvivalent. Ta realizacija se nastavlja uprkos činjenici da većina zemalja u razvoju ne može lako da mobiliše velike finansije unapred, koje su neophodne za velike zelene investicije.\nJoš jedan nedavni predlog potiče od menadžmenta Međunarodnog monetarnog fonda koji ima viziju najnižih međunarodnih nivoa cene emisija ugljen-dioksida (ICPF), koji bi se razlikovali na osnovu nivoa nacionalnih prihoda. Iako arhitekte ideje eksplicitno ne definišu ICPF kao alternativu za CBAM, tvrde da bi dogovorene minimalne, ali međusobno različite cene emisija smanjile pritisak za šeme obeštećenja povećanih emisija i da bi bili više u skladu s principom dobrovoljnosti Pariskog sporazuma.\nAranžman sa ICPF bi isprva mogao da uključuje samo nekoliko velikih emitera. Tako na primer, prema MMF-u, ako bi „klimatski klub“ od samo šestoro učesnika mogao da dogovori minimalnu cenu od 75 dolara po toni ugljen-dioksida za SAD, Kanadu, EU i Ujedinjeno Kraljevstvo kao zemlje s visokim prihodima, od 50 dolara po toni za Kinu kao zemlju sa visokim srednjim prihodima i od 25 dolara po toni za Indiju kao zemlju s niskim srednjim prihodima, to bi, pored aktuelnih politika, „moglo da pomogne da se postigne smanjenje globalnih emisija od 23 odsto u odnosu na referentnu vrednost do 2030. godine“.\nIako bi CBAM i ICPF Evropske unije mogli da deluju istovremeno, ovo prvo zahteva izračunavanje intenziteta emisija kada je reč o određenim proizvodima. Stoga izvoznici iz zemlje koja je strana u ICPF sporazumu bi i dalje morali da nabavljaju CBAM sertifikate ako EU ne izuzme tu zemlju iz svoje šeme obeštećenja povećanih emisija na osnovu „dovoljno visokih“ ICPF. Ali to bi pokrenulo pitanja u Svetskoj trgovinskoj organizaciji jer bi to značilo različite poreze za povećane emisije, a samim tim i različitu trgovinsku politiku za različite zemlje.\n„Novo“ CBAM izuzeće u vezi s klimom za zemlje s niskim prihodima bi verovatno moglo da bude ispregovarano u Svetskoj trgovinskoj organizaciji, ali bi slična odredba za zemlje sa srednjim prihodom kao što je Kina ili Indija naišla na žestoko protivljenje naprednih ekonomija. Ipak, bez takvog izuzeća, CBAM Evropske unije (ili slične mere za povećane emisije koje bi uveli drugi, kao što su SAD) će i dalje biti okidač za snažna negodovanja zemalja sa srednjim i nižim srednjim prihodima i mogao bi da ugrozi postizanje globalnog sporazuma putem konsenzusa na samitu u Glazgovu.\nNasuprot tome, ima šanse da generalni pristup MMF-a zadobije univerzalnu podršku. ICPF aranžman ne bi nailazio na barijere vezane za Svetsku trgovinsku organizaciju jer ne uključuje trgovinu ili politiku koja ima veze s trgovinom, a pridruživanje „klubu“ bi bilo na dobrovoljnoj bazi i moglo bi da se realizuje u različito vreme.\nAli gore navedeni primer sa šest članova služi samo za ilustraciju – kako MMF priznaje – i ne treba da dozvolimo da nas njegova jednostavnost prevari. Iako bi principi ICPF-a mogli da budu naširoko primamljivi, o utvrđenim cenama koje su vezane za prihode ili ekvivalentnim politikama bi tek moralo da se pregovara.\nUopšte nije, na primer, samo po sebi jasno da li bi Indija pristala na najniži prag cene od 25 dolara po toni ugljen-dioksida ili da li bi ta cena bila prihvatljiva za SAD i EU. Iako bi neke zemlje možda mogle da ih prihvate, ICPF bi pre trebalo da se interpretira kao skraćenica za paket politika o klimatskim promenama gde se nivo i tajming ambicija razlikuju u zavisnosti od faze razvoja zemlje.\nZa postizanje univerzalnog sporazuma u Glazgovu će na kraju biti neophodno da napredne zemlje prihvate nacionalne razlike kada je reč o ambicijama u vezi s klimatskim promenama. Obavezivanje Kine će naravno biti od suštinskog značaja za postizanje zadovoljavajućeg globalnog sporazuma, s obzirom na nivoe emisija ove zemlje i na njene tehnološke i ekonomske kapacitete.\nA dok se debata o određivanju cena za emisije nastavlja, bogate zemlje možda misle da im pretnja CBAM-om pruža korisnu polugu moći. Ali one treba više da se usredsrede na pružanje pomoći za mobilizaciju finansija koje su većini zemalja u razvoju potrebne za „zelenu“ transformaciju. To bi najverovatnije bio efikasniji način da se akcenat prebaci na velike prilike koje proizilaze iz novih tehnologija i da se postignu globalni ciljevi u vezi s klimatskim promenama od suštinskog značaja dok se istovremeno održava šansa da se postigne sporazum „celog čovečanstva“ o ovom planetarnom izazovu.\nAutor je bivši ministar ekonomije Turske i administrator Programa UN za razvoj. Sada je viši saradnik Bruking instituta.\nemisije štetnih gasovaEvropska unijaglobalno zagrevanjeKlimatske promenepariski sporazum


Veljko Paunović o "Orlovima", FSS, Čikagu... | BN\nVeljko Paunović o "Orlovima", FSS, Čikagu...\nČovek koji je predvodio omladinsku reprezentaciju Srbije do titule svetskog prvaka dugo već radi u SAD. Za Betu je govorio o tome, ali i drugim temama...\nFudbal 12.09.2016 | 22:30\nNekadašnji selektor omladinske fudbalske reprezentacije Srbije Veljko Paunović rekao je danas da su vidljive promene u Fudbalskom savezu i dodao da je evidentno da se radi s velikom željom da se ostvare dobri rezultati u predstojećem periodu.\n"Zaista je vidljivo da se prave promene i da pokušavaju da se naprave dobri rezultati. O atmosferi u Savezu ne bih mogao da pričam, jer sam daleko", rekao je Paunović za agenciju Beta.\nPaunović je kazao da je kao navijač uvek uz nacionalnu selekciju i da mu je želja da "A" reprezentacija izbori plasman na Svetsko prvenstvo u Rusiji 2018. godine, kao i da ne želi da komentariše igru ekipe koju ne trenira.\n"Kao navijač ću uvek bodriti reprezentaciju, biću uvek uz njih. Ispratio sam utakmicu protiv Irske, ali o igri ne mogu ništa da kažem, jer ne volim da komentarišem ekipe koje ne treniram. Jednostavno, ne želim ni da hvalim, ni da kudim", rekao je Paunović.\nReprezentacija Srbije igrala je nerešeno 2:2 s Irskom u Beogradu u prvom kolu Grupe D kvalifikacija za Svetsko prvenstvo 2018. godine.\nPaunović je rekao da ga raduju pobede i dobre igre mlade reprezentacije, koja je uglavnom sastavljena od fudbalera koji su prošle godine na Svetskom prvenstvu na Novom Zelandu pod njegovim rukovodstvom osvojili trofej.\n"Ista je situacija kao i kod 'A' selekcije. Navijam za njih. Raduju me jako dobre igre i pobede u kvalifikacijama za Evropsko prvenstvo. Bilo bi mi jako drago da dođu do plasmana, jer bi to bio nastavak onih rezultata koje smo započeli. Takođe, raduje me što je selektor (Tomislav) Sivić nastavio putem koji smo počeli moji saradnici i ja", kazao je Paunović.\nMlada reprezentacija Srbije nalazi se nadomak plasmana u baraž za Evropsko prvenstvo 2017. godine, pošto dve utakmice pre kraja kvalifikacija zauzima drugo mesto u Grupi dva sa 17 bodova.\nNa pitanje da li bi neko od mladih reprezentativaca trebalo da dobije šansu u "A" selekciji, Paunović je rekao da će selektor to odlučiti kada za to dođe vreme.\n"Drago mi je što su (Predrag) Rajković, (Marko) Grujić, (Andrija) Živković i (Nemanja) Maksimović dobili poziv za 'A' selekciju. Selektor je pokazao da već računa na njih. Za ostale igrače će odlučiti kada da dobiju šansu", kazao je ovaj 39-godišnji trener.\nOn je dodao da je po napuštanju funkcije selektora omladinske reprezentacije rekao igračima da moraju da nastave da se bore za mesto u svojim ekipama, jer je, kako je ocenio, to sastavni deo jedne fudbalske karijere.\n"Bilo kakvi trenuci u karijerama kada ne igraju standardno u svojim ekipama ne treba da ih zabrine, jer to je sastavni deo procesa. Moraju da nastave da se bore i izbore za svoje mesto", kazao je on.\nPaunović je u novembru prošle godine postao trener američkog Čikaga. On je kazao da mu je rad u SAD "jako dobro iskustvo".\n"Isto kao i momci koje sam predvodio na SP, tako se i ja ovde borim. Smatram ovo jako dobrim iskustvom. Ovo je godina tranzicije u kojoj treba da postavimo temelje za budućnost, za sledeću godinu kada planiramo da napravimo nadogradnju ekipe", rekao je Paunović.\nČikago zauzima pretposlednje, deveto mesto u Istočnoj konferenciji američke MLS lige sa 26 bodova. Do kraja regularnog dela šampionata ostalo je još osam utakmica, a ekipa Veljka Paunovića ima osam bodova manje od tima koji zauzima poziciju koje vodi u plej-of.\n"Borimo se s konkurencijom da uđemo u plej-of, što nam je bio i cilj pre početka sezone. Objektivno, biće jako teško. Moja ekipa, koja je dosta mlada, nikada ne odustaje. Imamo dobar raspored u narednih osam kola, borićemo se do kraja", rekao je on.


Iako je trava bukvalno zelenija u pregrađu, ima nešto što privlači ljude u gradove; Foto: Gradnja.rs\nDa li se život polako vraća u normalu možda nam u nekim naznakama može objasniti trenutno stanje potražnje nekretnina u američkim metropolama.\nNakon nešto više od godinu dana od početka pandemije koronavirusa, budući da se spasonosne vakcine polako šire svetom, fokus se pomera na viziju o budućnosti, što uključuje i razmišljanje o tome gde živeti. Nakon što su ljudi širom sveta masovno odlazili iz gradova, tržište nekretnina je doživelo određeni šok, te se smatralo da će biti potrebno vreme da se ova oblast obnovi. Međutim, kako trenutno deluje, ljudi se vraćaju u gradove gotovo istim intenzitetom kojim su iz njih odlazili.\nFoto: Istraživački centar Pew\nNajviše je onih koji su ostali bez posla, te su se preselili na mesta koja su im pružila sigurniju mogućnost zaposlenja.\nIako mnogobrojni stanovnici gradova za dugoročnu budućnost još uvek favorizuju život u predgrađima, u kojim za svoj mali stan u gradu mogu obezbediti komfornu kuću sa dvorištem, tek bi trebalo utvrditi koliko su ove promene zaista realne i koliko će one trajati. Još uvek postoji dosta nedoumica oko toga kako će naše buduće dnevne rutine funkcionisati, da li će se gradovi možda promeniti na bolje i kako će predviđena budućnost hibridnog rada od kuće zaista uticati na naže živote na dnevnom nivou, piše New York Times.\nPodaci koje je prikupio Istraživački centar Pew sa sedištem u Vašingtonu, pokazuju da se skoro svaki deseti mladi Amerikanac tokom pandemije preselio, i to iz različitih razloga. Neki, koji su student, vratili su se svojim kućama, nakon što su fakulteti zatvorili svoje kampuse. Neke porodice, koje imaju mlade bračne parove s decom, su se zbližile i počele da žive zajedno kako bi stariji pomogli mlađima oko brige o deci. Takođe, mnogi su svoje vikendice pretvorili u stalne domove kako bi se izolovali od ljudi, a svakako najviše je onih koji su ostali bez posla, te su se preselili na mesta koja su im pružila sigurniju mogućnost zaposlenja.\nNišta ne daje konkretnije i tačnije podatke od tržišta nekretnina, gde se jasno može videti šta ljudi kupuju i u kom obimu. Izveštaji agenta širom Njujorka posebno su usklađeni sa onim što budućnost donosi gradovima. Sa sve većim dolaskom vakcina, ljudima se vraća pouzdanje u gradove u kojima su nekada živeli, a obzirom da su stanarine pale u odnosu na ranije, sada su stanovi u nekada nedostupnim četvrtima za mnoge postali pristupačniji. Tako je, na primer, prosečna stanarina za stan na Menhetnu tokom jeseni smanjena na 3.036 dolara, što je za 11% manje u odnosu na godinu dana ranije.\nU potrazi za većim životnim prostorom, mnogi koji su ipak odlučili da ostanu u gradu, su se sa Menhetna na primer preselili u nešto udaljenije gradske četvrti Bruklin i Kvins, gde su cene stanova takođe opale i na taj način dodatno ostavili više praznih nekretnina u centru Njujorka. Mnogi stanodavci su čak nudili besplatno stanovanje prvih mesec ili dva, pa čak i tri meseca, kako bi novim stanarima na primer umanjili troškove selidbe i tako bili sigurni da su se osigurali da im stan u narednom periodu neće ostati prazan.\nIako je trava – bukvalno – zelenija u predgrađu, postoji nešto u vezi sa životom u gradu što privlači ljude.\nPrema podacima kompanije za posredovanje u prometu nekretnina SERHANT, tržište luksuznih nekretnina je u porastu. Njihov izveštaj iz 2020. godine kaže da su posredovali u prodaji 106 jedinica sa prosečnom prodajnom cenom od 16.050.000 dolara. Ako se izoluje samo tržište ultra-luksuznih stambenih objekata može se reći da je 2020. godina zapravo njihova najuspešnija zabeležena godina.\nŠto se tiče Srbije, kako smo ranije pisali, u prethodnoj godini drastično je porasla tražnja za vikendicama. Za prvih šest meseci 2020. godine ostvareno je čak 40% više kupoprodajnih ugovora nego za isti period 2019. godine. Najviše vikendica je prodato u Vojvodini. Sudeći prema Mapi gradilišta, u planu je ili se trenutno izvodi preko 600 gradilišta, dok je Novi Sad u prošloj godini zabeležio rekord decenije sa čak 10.530 stanova u izgradnji.\nSvakako, vreme će nam pokazati da li se život normalno vraća u gradove. Iako je trava bukvalno zelenija u predgrađu, postoji nešto u vezi sa životom u gradu što privlači ljude. Iako su mnogi razmišljali, a neki se i zaista odlučili za život u manje urbanim sredinama, deluje da se u mnogim gradovima sveta stanovnici vraćaju životu kakav je izgledao pre pandemije.\n#beg iz grada #koronavirus #migracije #nekretnine #pandemija #trziste nekretnina #vakcinacija #zivot u gradu